Document ID: 32012R1071

REGOLAMENT TAL-KUMMISSJONI (UE) Nru 1071/2012
tal-14 ta’ Novembru 2012
li jimponi dazju antidumping provviżorju fuq importazzjonijiet ta’ fittings fonduti ta’ tubi jew pajpijiet bil-kamin, ta’ ħadid fondut malleabbli, li joriġinaw fir-Repubblika Popolari taċ-Ċina u t-Tajl
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 1225/2009 tat-30 ta' Novembru 2009 dwar il-protezzjoni kontra l-importazzjonijiet li huma l-oġġett ta’ dumping minn pajjiżi mhux membri tal-Komunità Ewropea (1) (“ir-Regolament bażiku”), u b’mod partikolari l-Artikolu 7 tiegħu,
Wara li kkonsultat lill-Kumitat Konsultattiv,
Billi:
A. PROĊEDURA
1. Bidu
(1)
Fis-16 ta' Frar 2012, il-Kummissjoni Ewropea (“il-Kummissjoni”) ħabbret, permezz ta’ avviż ippubblikat f'Il-Ġurnal Uffiċjali tal-Unjoni Ewropea (2) (“Notifika ta’ Bidu”), il-bidu ta’ proċedura antidumping fir-rigward tal-importazzjonijiet fl-Unjoni ta’ fittings fonduti ta’ tubi jew pajpijiet bil-kamin, ta’ ħadid fondut malleabbli, li joriġinaw fir-Repubblika Popolari taċ-Ċina (“ir-RPĊ”), it-Tajlandja u l-Indoneżja (“il-pajjiżi kkonċernati”).
(2)
Il-proċedura nbdiet b’riżultat ta’ lment imressaq fit-3 ta' Jannar 2012 mill-Kumitat tad-Difiża tal-Fittings ta’ Ħadid Fondut ta’ Tubi jew Pajpijiet, ta’ Ħadid Fondut Malleabbli tal-Unjoni Ewropea (“l-ilmentatur”) f’isem produtturi li jirrappreżentaw aktar minn 50 %, tal-produzzjoni totali tal-Unjoni ta’ fittings fonduti ta’ tubi jew pajpijiet bil-kamin ta’ ħadid fondut malleabbli (“fittings malleabbli bil-kamin”). L-ilment kien jinkludi evidenza prima facie ta’ dumping tal-prodott imsemmi u tad-dannu materjali li jirriżulta minnu, li kien ikkunsidrat biżżejjed biex jiġġustifika l-bidu ta’ investigazzjoni.
2. Il-partijiet ikkonċernati mill-proċedura
(3)
Il-Kummissjoni avżat uffiċjalment lill-ilmentatur, lill-produtturi tal-Unjoni, lill-produtturi esportaturi, lill-importaturi mhux relatati, lill-utenti u lir-rappreżentanti tal-pajjiżi esportaturi dwar il-bidu tal-investigazzjoni. Il-Kummissjoni avżat ukoll lill-produtturi fl-Arġentina billi din kienet prevista bħala pajjiż analogu possibbli. Il-partijiet interessati ngħataw l-opportunità li jesprimu l-fehmiet tagħhom bil-miktub u li jitolbu smigħ fil-limitu taż-żmien stabbilit fin-Notifika ta’ Bidu.
(4)
Il-partijiet interessati kollha, li talbu dan u li wrew li kien hemm raġunijiet partikolari għaliex għandhom jinstemgħu, ingħataw smigħ.
(5)
Minħabba n-numru kbir ta’ produtturi esportaturi fir-RPĊ, produtturi tal-Unjoni u importaturi mhux relatati, it-teħid ta’ kampjuni kien previst fin-Notifika ta’ Bidu skont l-Artikolu 17 tar-Regolament bażiku. Sabiex il-Kummissjoni tkun tista’ tiddeċiedi jekk ikunx meħtieġ it-teħid ta’ kampjun u, jekk iva, tagħżel kampjun, il-produtturi esportaturi kollha fir-RPĊ, il-produtturi tal-Unjoni u importaturi mhux relatati ntalbu jippreżentaw irwieħhom quddiem il-Kummissjoni u jipprovdu, kif speċifikat fin-Notifika ta’ Bidu, informazzjoni bażika dwar l-attivitajiet tagħhom relatati mal-fittings malleabbli bil-kamin (kif definiti fit-Taqsima B hawn taħt) għall-perjodu mill-1.1.2011 sal-31.12.2011. Ma kien previst l-ebda teħid ta' kampjuni għall-produtturi esportaturi fiż-żewġ pajjiżi l-oħra kkonċernati.
(6)
Sabiex il-produtturi esportaturi fir-RPĊ ikunu jistgħu jippreżentaw talba għal trattament ta’ ekonomija tas-suq (“TES”) jew trattament individwali (“TI”), jekk xtaqu jagħmlu dan, il-Kummissjoni bagħtet formoli ta’ talba lill-produtturi esportaturi fir-RPĊ li kien magħruf li huma kkonċernati u lill-awtoritajiet Ċiniżi. Żewġ kumpaniji talbu TES skont l-Artikolu 2(7) tar-Regolament bażiku, u erba’ kumpaniji talbu TI skont l-Artikolu 9(5) tar-Regolament bażiku.
(7)
Il-Kummissjoni żvelat b’mod uffiċjali s-sejbiet tat-TES lill-produtturi esportaturi kkonċernati fir-RPĊ, lill-awtoritajiet Ċiniżi u lill-ilmentatur. Huma ngħataw ukoll l-opportunità li jesprimu l-fehmiet tagħhom bil-miktub.
(8)
Rigward il-produtturi tal-Unjoni u kif spjegat fil-premessa (29) hawn taħt, sitt produtturi tal-Unjoni pprovdew l-informazzjoni mitluba u qablu li jkunu inklużi f’kampjun. Fuq il-bażi tal-informazzjoni li waslet mingħand il-produtturi tal-Unjoni li kkooperaw, il-Kummissjoni għażlet kampjun ta’ tliet produtturi tal-Unjoni fuq il-bażi tal-volum tal-bejgħ tagħhom.
(9)
Kif spjegat fil-premessa (31) hawn taħt, 33 importatur mhux relatati pprovdew l-informazzjoni mitluba u qablu li jkunu inklużi fil-kampjun. Fuq il-bażi tal-informazzjoni li waslet mingħand dawn il-partijiet, il-Kummissjoni għażlet kampjun ta’ disa’ importaturi li kellhom l-akbar volum ta’ importazzjonijiet fl-Unjoni u l-pożizzjoni ġeografika tagħhom fl-Unjoni. Billi importatur minnhom ma ppreżentax tweġiba għall-kwestjonarju, il-kampjun finali kien jikkonsisti mit-tmien importaturi li kien fadal.
(10)
Kif spjegat fil-premessa (30) ta’ hawn taħt, 12-il produttur esportatur fir-RPĊ ipprovdew l-informazzjoni mitluba u qablu li jkunu inklużi fil-kampjun. Fuq il-bażi tal-informazzjoni li waslet mingħand dawn il-partijiet, il-Kummissjoni għażlet kampjun ta’ tliet produtturi esportaturi fir-RPĊ li kellhom l-akbar volum ta’ esportazzjonijiet lejn l-Unjoni.
(11)
Il-Kummissjoni bagħtet kwestjonarji lit-tliet produtturi tal-Unjoni inklużi fil-kampjun, lit-tliet produtturi esportaturi Ċiniżi inklużi fil-kampjun, lil tliet produtturi esportaturi Tajlandiżi, lil tliet produtturi esportaturi Indoneżjani, lil disa’ importaturi mhux relatati inklużi fil-kampjun u seba’ utenti.
(12)
Waslu tweġibiet għall-kwestjonarju mingħand tliet produtturi tal-Unjoni inklużi fil-kampjun, tliet produtturi esportaturi Ċiniżi, żewġ produtturi esportaturi Tajlandiżi, produttur esportatur Indoneżjan u tmien importaturi mhux relatati. Ħadd mill-utenti ma ppreżenta tweġiba għall-kwestjonarju.
(13)
Il-Kummissjoni fittxet u vverifikat l-informazzjoni kollha kkunsidrata neċessarja għall-istabbiliment provviżorju ta’ dumping, id-dannu li jirriżulta u l-interess tal-Unjoni. Saru żjarat ta’ verifika fil-bini tal-kumpaniji li ġejjin:
(a)
produtturi tal-Unjoni
-
ATUSA Accesorios de Tuberia S.A., Salvatierra (Alava), Spanja
-
Berg Montana Fittings EAD, Montana, il-Bulgarija
-
Georg Fischer Fittings GmbH, Traisen, l-Awstrija
(b)
Produtturi esportaturi fir-RPĊ
-
Hebei Jianzhi Casting Group Ltd, Yutian County, Hebei, ir-RPĊ
-
Jinan Meide Casting Co., Ltd, Pingyin, Shandong, ir-RPĊ
-
Qingdao Madison Industrial Co., Ltd, Jimo, Shandong, ir-RPĊ
(c)
Produtturi esportaturi fit-Tajlandja
-
Siam Fittings Co., Ltd, Samutsakorn, it-Tajlandja;
-
BIS Pipe Fitting Industry Co., Ltd, Samutsakorn, it-Tajlandja
(d)
Produttur esportatur fl-Indoneżja
-
PT. Tri Sinar Purnama, Semarang, l-Indoneżja
(e)
Importaturi mhux relatati fl-Unjoni
-
Crane Limited, Ipswich, ir-Renju Unit
-
GEBO Armaturen GmbH, Schwelm, il-Ġermanja
-
Hitachi Metals Europe GmbH, Düsseldorf, il-Ġermanja
-
MegaGroup Trade Holding B.V., Veghel, il-Pajjiżi l-Baxxi
-
Raccorditalia s.r.l., Brugherio(MB), l-Italja
(14)
Minħabba l-ħtieġa li jiġi stabbilit valur normali għall-produtturi esportaturi fir-RPĊ f’każ li ma jingħatawx TES, saret verifika sabiex jiġi stabbilit il-valur normali fuq il-bażi ta’ dejta mill-Indja bħala pajjiż analogu, fil-bini ta’ din il-kumpanija:
-
Jainson Industries, Jalandhar, Punjab, l-Indja
3. Il-perjodu tal-investigazzjoni u l-perjodu kkunsidrat
(15)
L-investigazzjoni tad-dumping u d-dannu kopriet il-perjodu mill-1.1.2011 sal-31.12.2011 (“il-perjodu tal-investigazzjoni” jew “PI”). L-eżami tax-xejriet rilevanti għad-dannu kopra l-perjodu mill-2008 sa tmiem il-perjodu tal-investigazzjoni (“il-perjodu kkunsidrat”).
B. IL-PRODOTT IKKONĊERNAT U L-PRODOTT SIMILI
1. Il-prodott ikkonċernat
(16)
Il-prodott ikkonċernat kif deskritt fin-Notifika ta’ Bidu huwa fittings fonduti ta’ tubi jew pajpijiet bil-kamin, ta’ ħadid fondut malleabbli (“il-prodott ikkonċernat”), li attwalment jaqa’ taħt il-kodiċi NM ex 7307 19 10.
(17)
Il-materja prima prinċipali tad-dħul huma rottam tal-metalli, kokk/elettriku, ramel (għall-immudellar) u żingu (għall-galvanizzazzjoni). L-ewwel pass fil-proċess tal-manifattura huwa t-tidwib tar-rottam tal-metalli fi fran tat-tip cupola. Dan ikun segwit mill-proċess tal-immudellar u l-iffundar tad-diversi forom li mbagħad jiġu separati f’biċċiet waħdiena. Il-prodotti jridu jgħaddu minn proċess twil ta’ ttemprar sabiex jiġi żgurat li jkunu malleabbli biżżejjed biex jintużaw f’applikazzjonijiet fejn pereżempju tkun meħtieġa reżistenza għax-xokkijiet u l-vibrazzjoni u sabiex jifilħu għal bidliet malajr fit-temperatura. Sussegwentement, il-fittings jistgħu jiġu galvanizzati jekk ikun meħtieġ. Imbagħad issir l-mogħdija tal-kamini tal-prodotti.
(18)
Il-fittings malleabbli bil-kamin jintużaw għat-tqabbid flimkien ta' żewġ pajpijiet jew tubi jew aktar, għat-tqabbid ta’ pajp ma’ apparat, għall-bdil tad-direzzjoni tal-fluss ta’ fluwidu, jew għall-għeluq ta’ pajp. Il-fittings malleabbli bil-kamin jintużaw prinċipalment fis-sistemi tal-gass, tal-ilma u tat-tisħin ta’ bini residenzjali u mhux residenzjali. Huma jintużaw ukoll fis-sistemi tal-pajpijiet ta’ raffineriji taż-żejt. Il-fittings malleabbli huma disponibbli f’ħafna konfigurazzjonijiet, l-iżjed komuni jkunu l-elbows ta’ 90 grad, it-tees, il-couplings, il-crosses, u l-unions. Huma jiġu prodotti kemm f’forma sewda (mhux galvanizzata) kif ukoll f’forma galvanizzata.
2. Il-prodott simili
(19)
Il-prodott ikkonċernat u l-prodott immanifatturat u mibjugħ fis-suq domestiku tar-PRĊ, it-Tajlandja u l-Indoneżja, u fis-suq domestiku tal-Indja, li serviet bħala pajjiż analogu, kif ukoll il-prodott immanifatturat u mibjugħ fl-Unjoni mill-industrija tal-Unjoni nstab li kellhom l-istess karatteristiċi fiżiċi u tekniċi. Għalhekk huma kkunsidrati provviżorjament bħala identiċi fis-sens tal-Artikolu 1(4) tar-Regolament bażiku (“il-prodott simili”).
Dikjarazzjonijiet rigward il-kamp ta' applikazzjoni tal-prodott
(20)
Ġew ippreżentati diversi dikjarazzjonijiet fir-rigward tal-kamp ta’ applikazzjoni tal-prodott, l-aktar minn importaturi iżda wkoll mill-awtoritajiet ta’ Stat Membru. Id-dikjarazzjonijiet huma indirizzati individwalment hawn taħt.
Fittings elettrogalvanizzati
(21)
Importatur sostna li l-"fittings elettrogalvanizzati" għandhom jiġu esklużi mid-definizzjoni tal-fittings malleabbli bil-kamin. Huwa argumentat li l-produzzjoni tal-fittings elettrogalvanizzati teħtieġ passi addizzjonali ta’ produzzjoni wara l-mogħdija tal-kamini, bħall-ħasil u galvanizzazzjoni elettrika addizzjonali. Dan possibbilment iwassal għal ċertu titjib u vantaġġi fil-kwalità meta mqabbel mal-fittings regolari. Madankollu, huwa ċar li l-fittings elettrogalvanizzati huma kompletament interkambjabbli mal-fittings regolari, u għalhekk għandhom l-istess karatteristiċi fiżiċi u tekniċi bażiċi. Għalhekk huma kkunsidrati bħala l-prodott ikkonċernat.
Korpi ta’ fittings ta’ kompressjoni
(22)
L-istess importatur jimporta korpi ta’ fittings ta’ kompressjoni, li huwa jgħaqqad ulterjorment flimkien ma’ partijiet oħra f’fittings ta’ kompressjoni lesti. Tqajmu mistoqsijiet dwar jekk il-korpi tal-fittings ta’ kompressjoni jaqgħux fid-definizzjoni tal-prodott ikkonċernat. Filwaqt li dawn il-korpi jidhru qishom fitting u għandhom il-kamin, huma ma jistgħux jintużaw direttament biex iqabbdu l-pajpijiet - iridu jitgħaqqdu flimkien qabel ma l-fitting assemblat iqabbad il-pajpijiet. Għalkemm huma iżjed għaljin, huma interkambjabbli ma’ fittings oħra bil-kamin, billi jintużaw ukoll biex iqabbdu pajpijiet u tubi, għalkemm aktar fit-tiswija milli f’installazzjonijiet ġodda. Għalhekk ġie provviżorjament konkluż li l-fittings ta’ kompressjoni u l-korpi tagħhom jaqgħu taħt id-definizzjoni tal-prodott ikkonċernat.
Fittings tal-qalba sewda u tal-qalba bajda
(23)
Xi partijiet sostnew li l-fittings malleabbli mmanifatturati u mibjugħa mill-produtturi tal-Unjoni ma jistgħux jitqiesu bħala komparabbli ma’ dawk immanifatturati u esportati lejn l-Unjoni mill-pajjiżi esportaturi kkonċernati minħabba li l-grad tal-materjal użat għal dawk prodotti fl-Unjoni huwa, ġeneralment, ħadid fondut tal-qalba bajda, filwaqt li l-grad tal-materjal għal dawk esportati huwa ħadid fondut tal-qalba sewda.
(24)
Kif diġà ġie konkluż fir-Regolament tal-Kunsill (KE) Nru 1784/2000 (3) dwar l-istess prodott, l-investigazzjoni provviżorjament uriet li ma hemm l-ebda differenza fil-perċezzjoni tas-suq li tiddistingwi bejn fittings tal-qalba bajda u fittings tal-qalba sewda billi f’kull aspett barra l-kontenut ta’ karbonju huma għandhom karatteristiċi li jixxiebhu ħafna, l-istess utenti finali u għalhekk huma interkambjabbli. Dan kien ikkonfermat mill-fatt li l-importaturi/negozjanti li jixtru kemm fittings malleabbli tal-qalba sewda mill-pajjiżi kkonċernati kif ukoll fittings malleabbli tal-qalba bajda mmanifatturati mill-industrija tal-Unjoni, ibigħuhom lill-utenti mingħajr ma jagħmlu distinzjoni bejn iż-żewġ gradi tal-materjal. Rigward l-utenti tal-prodott li qed jiġi kkunsidrat, l-investigazzjoni kkonfermat li dawn ma jiddistingwux b’xi mod sinifikanti bejn fittings tal-qalba bajda u fittings tal-qalba sewda.
(25)
Dan huwa ssuġġerit ukoll mill-fatt li kemm il-fittings tal-qalba bajda kif ukoll il-fittings tal-qalba sewda huma inklużi fl-Istandard Ewropew EN 10242 u fl-istandard internazzjonali ISO 49, li jispeċifikaw ir-rekwiżiti għad-disinn u l-prestazzjoni tal-fittings malleabbli. Fir-rigward, b’mod partikolari, tal-grad tal-materjal użat, huma permessi kemm il-qalba bajda kif ukoll il-qalba sewda.
(26)
Fid-dawl ta’ dan ta’ hawn fuq, huwa provviżorjament konkluż li l-fittings malleabbli tal-qalba bajda mmanifatturati u mibjugħa minn parti mill-produtturi tal-Unjoni għandhom jitqiesu bħala prodott simili għall-fittings malleabbli tal-qalba sewda mmanifatturati u esportati lejn l-Unjoni mill-pajjiżi esportaturi kkonċernati.
Dikjarazzjoni rigward l-importazzjoni ta’ fittings mhux bil-kamin
(27)
Importatur wieħed jimporta kwantitajiet limitati ta’ fittings mhux lesti mingħajr kamini. Il-mogħdija tal-kamini ssir wara mill-importatur. Billi l-prodotti impurtati ma għandhomx kamini, dawn mhumiex ikkunsidrati bħala prodott ikkonċernat.
Dikjarazzjoni rigward id-definizzjoni ta’ "ħadid fondut malleabbli" fin-Nomenklatura Magħquda
(28)
L-awtoritajiet ta’ wieħed mill-Istati Membri aċċennaw għall-fatt li, skont in-noti ta’ spjega għan-Nomenklatura Magħquda (4), l-espressjoni "malleabli" tinkludi grafit ta’ ħadid fondut sferojdali (identiku għall-ħadid fondut duttili). Filwaqt li ma ġie rrapportat l-ebda bejgħ ta’ fittings bil-kamin magħmula minn ħadid fondut duttili minn xi parti interessata matul il-PI, hemm evidenza li dan huwa possibbli. Billi dawn il-fittings għandhom l-istess karatteristiċi fiżiċi bażiċi bħall-fittings malleabbli bil-kamin investigati, huwa kkunsidrat xieraq li jiġi kkjarifikat li l-prodotti tal-ħadid duttili jaqgħu fil-kamp ta’ applikazzjoni tal-proċediment u tal-miżuri.
C. TEĦID TA' KAMPJUNI
1. Teħid ta' kampjuni tal-produtturi tal-Unjoni
(29)
Skont l-Artikolu 17 tar-Regolament bażiku, il-Kummissjoni għażlet kampjun ibbażat fuq l-akbar volum rappreżentattiv ta’ bejgħ ta’ fittings malleabbli bil-kamin lil klijenti mhux relatati fl-Unjoni, li jista’ raġonevolment jiġi investigat fiż-żmien disponibbli. Il-kampjun magħżul jikkonsisti minn tliet produtturi li jappartjenu għal żewġ gruppi ta’ kumpaniji, li jirrappreżentaw 81 % tal-bejgħ tal-fittings malleabbli bil-kamin lil klijenti mhux relatati fl-Unjoni minn sitt produtturi tal-Unjoni li huma magħrufa li jipproduċu l-prodott simili. B’mod konformi mal-Artikolu 17(2) tar-Regolament bażiku, ġew ikkonsultati l-produtturi kollha tal-Unjoni u l-ilmentatur, u l-partijiet kollha interessati kienu mistiedna jikkummentaw dwar il-kampjun propost. Ma sarux kummenti dwar l-għażla tal-kampjun.
2. Kampjunar tal-produtturi esportaturi fir-RPĊ
(30)
Skont l-Artikolu 17 tar-Regolament bażiku, il-Kummissjoni għażlet kampjun ibbażat fuq l-akbar volum rappreżentattiv ta’ esportazzjonijiet li jista’ raġonevolment jiġi investigat fiż-żmien disponibbli. Tnax-il produttur esportatur li huma responsabbli għal 51 % tal-esportazzjonijiet Ċiniżi lejn l-Unjoni matul il-PI ppreżentaw l-informazzjoni dwar it-teħid ta' kampjuni mitlub fl-Anness A għan-Notifika ta’ Bidu. Il-kampjun magħżul jikkonsisti minn tliet kumpaniji, li jirrappreżentaw 88 % tal-volum ta’ esportazzjoni tal-partijiet li kkooperaw mir-RPĊ lejn l-Unjoni. B’mod konformi mal-Artikolu 17(2) tar-Regolament bażiku, ġew ikkonsultati l-produtturi esportaturi kollha kkonċernati u l-awtoritajiet Ċiniżi. Ma sarux kummenti dwar l-għażla tal-kampjun.
3. Teħid ta' kampjuni tal-importaturi mhux relatati
(31)
Skont l-Artikolu 17 tar-Regolament bażiku, il-Kummissjoni għażlet kampjun ibbażat fuq l-akbar volum rappreżentattiv ta’ importazzjonijiet fl-Unjoni kif ukoll il-pożizzjoni ġeografika tal-kumpaniji, li jista’ raġonevolment jiġi investigat fiż-żmien disponibbli. Total ta’ 33 importatur mhux relatat ippreżentaw l-informazzjoni dwar it-teħid ta' kampjuni mitlub fl-Anness B għan-Notifika ta’ Bidu. Il-kampjun inizjali magħżul jikkonsisti minn sitt importaturi f’ħames Stati Membri, li jirrappreżentaw 59 % tal-importazzjonijiet ta’ fittings malleabbli bil-kamin tal-importaturi li kkooperaw fl-Unjoni. B’mod konformi mal-Artikolu 17(2) tar-Regolament bażiku, ġew ikkonsultati l-importaturi kollha. Wara li ngħataw il-kummenti, ġew miżjuda tliet kumpaniji oħra mal-kampjun, li rriżulta f’kampjun finali ta’ disa’ importaturi f’sitt Stati Membri, li jirrappreżentaw 67 % tal-importazzjonijiet ta’ fittings malleabbli bil-kamin tal-importaturi li kkooperaw fl-Unjoni. Ma waslux aktar kummenti dwar il-kampjun imkabbar. Billi importatur wieħed ma ppreżentax tweġiba għall-kwestjonarju, il-kampjun finali kien jikkonsisti mit-tmien importaturi li kien fadal.
D. DUMPING
1. Ir-Repubblika Popolari taċ-Ċina
1.1. Trattament ta’ ekonomija tas-suq
(32)
Skont l-Artikolu 2(7)(b) tar-Regolament bażiku, fl-investigazzjonijiet antidumping li jikkonċernaw importazzjonijiet li joriġinaw fir-RPĊ, il-valur normali għandu jiġi stabbilit skont l-Artikolu 2 minn (1) sa (6) għal dawk il-produtturi li nstabu li jissodisfaw il-kriterji stabbiliti fl-Artikolu 2(7)(c) tar-Regolament bażiku.
(33)
Fil-qosor, u għall-faċilità ta’ referenza biss, dawn il-kriterji huma ppreżentati hawn taħt:
1.
id-deċiżjonijiet kummerċjali jittieħdu b’reazzjoni għall-kundizzjonijiet tas-suq u mingħajr interferenza sinifikanti mill-Istat, u l-ispejjeż jirriflettu l-valuri tas-suq;
2.
id-ditti għandhom sett ċar ta’ rekords kontabilistiċi bażiċi, li jiġu awditjati b’mod indipendenti, skont standards internazzjonali tal-kontabilità u applikati għall-għanijiet kollha;
3.
ma hemm l-ebda distorsjonijiet sinifikanti li ntirtu mis-sistema preċedenti ta’ ekonomija mhux tas-suq;
4.
il-liġijiet dwar il-fallimenti u l-istabilità jiggarantixxu stabilità u ċertezza legali; u
5.
il-konverżjonijiet tar-rati tal-kambju jitwettqu bir-rata tas-suq.
(34)
Żewġ produtturi esportaturi talbu TES skont l-Artikolu 2(7)(b) tar-Regolament bażiku u wieġbu għall-formola ta’ talba għal TES sad-dati ta’ skadenza stipulati.
(35)
Il-Kummissjoni fittxet l-informazzjoni kollha kkunsidrata neċessarja u vverifikat l-informazzjoni kollha ppreżentata fit-talbiet għal TES fil-bini tal-kumpaniji inkwistjoni.
(36)
Il-verifika stabbilixxiet li ż-żewġ produtturi esportaturi li talbu TES ma kinux jissodisfaw ir-rekwiżiti tal-kriterji stipulati fl-Artikolu 2(7)(c) tar-Regolament bażiku.
(37)
Il-kontijiet awditjati taż-żewġ esportaturi ma kinux jikkonformaw mal-istandards internazzjonali tal-kontabilità, u l-kontijiet awditjati ta’ wieħed mill-esportaturi kienu saħansitra mhux kompleti, billi ma kinux jinkludu rapport tal-flussi tal-flus. Għalhekk huwa evidenti li ma jikkonformawx mal-kriterju 2.
(38)
Esportatur wieħed ma setax juri li l-kapital ikkontribwit matul il-privatizzazzjoni tiegħu ġie evalwat kif suppost, filwaqt li t-tieni esportatur irċieva benefiċċji mill-istat prinċipalment fil-forma ta’ rata preferenzjali tat-taxxa fuq l-introjtu. Għalhekk mhumiex konformi mal-kriterju 3.
(39)
Kumpanija waħda li talbet TES ikkummentat dwar id-divulgazzjoni. Hija ma kkontestat l-ebda wieħed mill-fatti preżenti fid-divulgazzjoni, iżda semmiet tliet kwistjonijiet prinċipali fil-kummenti tagħha.
(40)
L-ewwel nett, hija argumentat li l-istabbiliment ta’ TES huwa illegali, billi sar kważi xahrejn wara d-data ta’ skadenza statutorja. F’dan ir-rigward, irid jingħad li dan id-dewmien kien dovut prinċipalment għall-fatt li ma setgħet issir ebda verifika tat-TES aktar kmieni billi l-esportaturi Ċiniżi ma kinux disponibbli f’dak iż-żmien. Irid jiġi enfasizzat li t-twaqqif tal-istabbiliment ma kellu l-ebda impatt fuq ir-riżultat.
(41)
It-tieni, kien argumentat li n-nonkonformità mal-kontijiet awditjati hija bbażata esklussivament fuq raġunijiet formali. Barra minn hekk, kien argumentat li "prattika kontabilistika li ma tkunx formalment kompletament skont l-IAS ma tikkostitwixxix ksur tat-tieni kriterju tat-TES sakemm ma tkunx affettwat ir-riżultati finanzjarji tal-kumpanija". F’dan ir-rigward, ta’ min jinnota li l-kriterju 2 ma għandu l-ebda referenza għar-riżultati finanzjarji tal-kumpanija. It-talba għalhekk hija mingħajr bażi. Il-kriterju rilevanti, "rekords kontabilistiċi li jiġu awditjati b’mod indipendenti skont standards internazzjonali tal-kontabilità", huwa tabilħaqq rekwiżit formali. Madankollu tajjeb li jissemma li l-ksur kollu kien ta’ natura sinifikanti, jew minħabba d-daqs tal-ammonti involuti jew minħabba s-sinifikat tal-ksur (jiġifieri analiżi obbligatorja sempliċement ma twettqitx).
(42)
Fl-aħħar nett, kien sostnut li l-benefiċċji riċevuti fil-forma ta’ rata preferenzjali tat-taxxa fuq l-introjtu ma ntużawx fil-passat biex jiġi miċħud TES. F’dan ir-rigward, huwa nnotat li kull każ huwa ġġudikat fuq il-merti partikolari tiegħu. Taħt il-kriterju 3 għat-TES, jiġi vvalutat jekk l-esportaturi Ċiniżi humiex soġġetti għal distorsjonijiet sinifikanti li jkunu ntirtu mis-sistema preċedenti ta’ ekonomija mhux tas-suq. Dan huwa l-każ hawnhekk fir-rigward tal-benefiċċji mill-istat, li kienu prinċipalment fil-forma ta’ rata tat-taxxa preferenzjali. Għalhekk kummenti ġenerali bħal dawk imressqa mill-esportatur Ċiniż mhumiex issostanzjati b’mod suffiċjenti.
(43)
Bħala konklużjoni, ma ntweriex li l-kriterji 2 u 3 għat-TES ġew issodisfati minn xi wieħed mill-produtturi esportaturi. Għalhekk, ma jistax jingħata TES lil dawn il-kumpaniji.
1.2. Trattament individwali
(44)
Skont l-Artikolu 2(7)(a) tar-Regolament bażiku, dazju għall-pajjiż kollu, jekk applikabbli, jiġi stabbilit għall-pajjiżi li jaqgħu f'dik id-dispożizzjoni, ħlief f’dawk il-każijiet fejn il-kumpaniji jkunu kapaċi juru li huma jissodisfaw il-kriterji kollha stabbiliti fl-Artikolu 9(5) tar-Regolament bażiku.
(45)
Fil-qosor, u għall-faċilità ta’ referenza biss, dawn il-kriterji huma ppreżentati hawn taħt:
1.
fil-każ ta’ ditti li huma kompletament jew parzjalment proprjetà ta’ sidien barranin jew impriżi konġunti, l-esportaturi huma liberi li jibagħtu lura lejn pajjiżhom il-kapital u l-profitti;
2.
il-prezzijiet tal-esportazzjoni u l-kwantitajiet, u l-kundizzjonijiet u t-termini tal-bejgħ jiġu determinati liberament;
3.
il-biċċa l-kbira tal-ishma jappartjenu lil persuni privati. L-uffiċjali tal-Istat li jidhru fil-Bordijiet tad-Diretturi jew li jkollhom pożizzjonijiet maniġerjali ewlenin għandhom ikunu jew fil-minoranza jew inkella għandu jintwera li l-kumpanija xorta waħda hija suffiċjentement indipendenti mill-interferenza tal-Istat;
4.
il-konverżjonijiet tar-rati tal-kambju jitwettqu bir-rata tas-suq; u
5.
l-interferenza mill-Istat ma tkunx tali li tippermetti evażjoni tal-miżuri jekk lill-esportaturi individwali jingħatawlhom rati tad-dazju differenti.
(46)
Il-produtturi esportaturi li ma ssodisfawx il-kriterji għat-TES kif ukoll it-tielet produttur inkluż fil-kampjun kollha talbu TI. Fuq il-bażi tal-informazzjoni disponibbli, ġie provviżorjament stabbilit li l-produtturi esportaturi kollha inklużi fil-kampjun issodisfaw ir-rekwiżiti previsti fl-Artikolu 9(5) tar-Regolament bażiku u, għalhekk, jistgħu jingħataw TI.
1.3. Pajjiż analogu
(47)
Skont l-Artikolu 2(7)(a) tar-Regolament bażiku, il-valur normali għall-produtturi esportaturi li ma ngħatawx TES għandu jiġi stabbilit fuq il-bażi tal-prezz jew il-valur maħdum f’pajjiż terz b’ekonomija tas-suq (“pajjiż analogu”).
(48)
Fin-Notifika ta’ Bidu, il-Kummissjoni indikat l-intenzjoni tagħha li tuża l-Arġentina bħala pajjiż analogu xieraq għall-iskop li tistabbilixxi l-valur normali għar-RPĊ u stiednet lill-partijiet interessati kollha sabiex jikkummentaw dwar dan.
(49)
Numru ta’ esportaturi u importaturi bagħtu kummenti dwar l-għażla tal-pajjiż analogu fejn argumentaw li l-Arġentina ma jkunx pajjiż analogu xieraq, l-aktar minħabba l-livell baxx ta’ kompetizzjoni domestika u l-livelli għoli konsegwenti tal-prezzijiet fis-suq domestiku Arġentin. Hemm indikazzjonijiet li s-suq Arġentin huwa maqsum prinċipalment bejn tliet produtturi domestiċi. Skont l-istatistika tal-Arġentina, l-importazzjonijiet fis-suq Arġentin huma negliġibbli, billi l-Brażil u ċ-Ċina li tradizzjonalment huma l-akbar fornituri barranin, huma soġġetti għal dazji antidumping għoljin.
(50)
L-istess esportaturi u importaturi pproponew lit-Tajlandja, lill-Indja u lill-Indoneżja bħala pajjiżi analogi iżjed xierqa. Wara li tqiesu l-kummenti mill-partijiet interessati, tfittxet il-kooperazzjoni minn produtturi Arġentini u Indjani, u finalment produttur Arġentin u produttur Indjan aċċettaw li jikkooperaw.
(51)
Analiżi ta’ dawn ir-risposti wriet li l-prezzijiet domestiċi rrapportati mill-uniku produttur Arġentin li kkoopera kienu għoljin ħafna, ferm ogħla mill-prezzijiet tal-bejgħ tal-produtturi tal-Unjoni inklużi fil-kampjun kif ukoll il-prezz tagħhom li ma jikkawżax dannu.
(52)
Min-naħa l-oħra, irriżulta li s-suq Indjan huwa kompetittiv ħafna b’numru stmat ta’ 300 produttur. Minħabba f’hekk, il-prezzijiet domestiċi rrapportati mill-esportatur Indjan li kkoopera jistgħu jitqiesu bħala raġonevoli.
(53)
It-Tajlandja u l-Indoneżja huma involuti fl-istess investigazzjoni, iżda numru limitat ħafna ta’ produtturi joperaw fiż-żewġ pajjiżi, li jirrendi s-swieq domestiċi tagħhom inqas kompetittivi meta mqabbla mal-Indja. Għalhekk ġie provviżorjament konkluż li l-Indja hija pajjiż analogu xieraq skont l-Artikolu 2(7)(a) tar-Regolament bażiku.
1.4. Valur Normali
(54)
Billi l-ebda esportatur Ċiniż inkluż fil-kampjun ma ngħata TES, il-valur normali ġie stabbilit skont id-dispożizzjoni tal-Artikolu 2(7)(a) tar-Regolament bażiku, bl-użu tal-Indja bħala pajjiż terz b’ekonomija tas-suq.
(55)
Għal kull produttur esportatur ikkonċernat, l-ewwel ġie stabbilit jekk il-bejgħ domestiku totali ta’ fittings malleabbli bil-kamin tal-produttur tal-pajjiż analogu kinux rappreżentattivi, jiġifieri jekk il-volum totali ta’ dan il-bejgħ kienx jirrappreżenta mill-anqas 5 % tal-volum totali ta’ bejgħ għall-esportazzjoni ta’ kull produttur esportatur tal-prodott ikkonċernat lejn l-Unjoni matul il-PI. Dan kien il-każ għal tnejn mit-tliet produtturi esportaturi inklużi fil-kampjun.
(56)
Sussegwentement, kienu identifikati dawk it-tipi ta’ prodotti mibjugħin domestikament mill-kumpaniji fejn il-produttur mill-pajjiż analogu kellu b’mod globali bejgħ domestiku rappreżentattiv li kien identiku jew direttament komparabbli mat-tipi mibjugħa għall-esportazzjoni lejn l-Unjoni.
(57)
Għal kull tip mibjugħ mill-produttur tal-pajjiż analogu fis-suq domestiku tiegħu u misjub li kien direttament komparabbli mat-tip ta’ fittings malleabbli bil-kamin mibjugħa għall-esportazzjoni lejn l-Unjoni mill-produtturi esportaturi, ġie stabbilit jekk il-bejgħ domestiku kienx rappreżentattiv biżżejjed. Il-bejgħ domestiku ta’ tip ta’ prodott partikolari tqies bħala rappreżentattiv biżżejjed meta l-volum ta’ dak it-tip ta’ prodott mibjugħ fis-suq domestiku lil konsumaturi indipendenti matul il-PI kien jirrappreżenta mill-anqas 5 % tal-volum totali tat-tip ta’ prodott komparabbli mibjugħ għall-esportazzjoni lejn l-Unjoni mill-produttur esportatur.
(58)
Il-Kummissjoni sussegwentement eżaminat għall-produttur tal-pajjiż analogu jekk kull tip tal-prodott simili mibjugħ domestikament fi kwantitajiet rappreżentattivi setax jitqies li kien qiegħed jinbiegħ fl-andament normali tal-kummerċ. Dan sar billi għal kull tip ta’ prodott ġie stabbilit il-proporzjon ta’ bejgħ bi profitt lil konsumaturi indipendenti fis-suq domestiku matul il-PI.
(59)
Fejn il-volum tal-bejgħ ta’ tip ta’ prodott, mibjugħ bi prezz tal-bejgħ nett daqs jew ogħla mill-kost ikkalkulat tal-produzzjoni, kien jirrappreżenta iżjed minn 80 % tal-volum tal-bejgħ totali ta’ dak it-tip, u fejn il-prezz tal-bejgħ medju peżat ta’ dak it-tip kien daqs jew ogħla mill-kost tal-produzzjoni, il-valur normali kien ibbażat fuq il-prezz domestiku attwali. Dan il-prezz kien ikkalkulat bħala medja peżata tal-prezzijiet tal-bejgħ domestiku kollu ta’ dak it-tip li sar matul il-PI.
(60)
Fejn il-volum ta’ bejgħ bi profitt ta’ tip ta’ prodott kien jirrappreżenta 80 % jew anqas tal-volum totali tal-bejgħ ta’ dak it-tip, jew fejn il-prezz medju peżat ta’ dak it-tip kien aktar baxx mill-kost tal-produzzjoni, il-valur normali kien ibbażat fuq il-prezz domestiku attwali, ikkalkulat bħala medja peżata tal-bejgħ bi profitt ta’ dak it-tip biss.
(61)
Fejn it-tipi ta’ prodotti nbiegħu kollha b’telf, tqies li dawn ma nbigħux fl-andament normali tal-kummerċ.
(62)
Għall-bejgħ ta’ tipi ta’ prodotti li ma sarx fl-andament normali tal-kummerċ, kif ukoll għal tipi ta’ prodotti li ma nbigħux fi kwantitajiet rappreżentattivi fis-suq domestiku, intuża valur normali maħdum.
(63)
Sabiex jinħadem il-valur normali, l-ispejjeż medji peżati tal-bejgħ, ġenerali u amministrattivi (“SG&A”) imġarrba u l-profitt medju peżat magħmul mill-uniku produttur li kkoopera mill-pajjiż analogu fuq il-bejgħ domestiku tal-prodott simili, fl-andament normali tal-kummerċ matul il-perjodu tal-investigazzjoni, kienu miżjuda mal-kost medju tiegħu tal-produzzjoni matul il-perjodu tal-investigazzjoni. Għal kull tip ta’ prodott mibjugħ fi kwantitajiet mhux rappreżentattivi fis-suq domestiku, il-profitt medju peżat u l-ispejjeż tal-SG&A fl-andament normali tal-kummerċ ta’ dan il-bejgħ mhux rappreżentattiv intużaw sabiex jinħadem il-valur normali. Fejn meħtieġ, kienu aġġustati l-kostijiet tal-produzzjoni u l-ispejjeż tal-SG&A, qabel ma ntużaw fit-test tal-andament normali tal-kummerċ u sabiex jinħadmu l-valuri normali.
1.5. Prezz tal-esportazzjoni
(64)
Billi l-produtturi inklużi fil-kampjun ingħataw TI u għamlu bejgħ għall-esportazzjoni tal-prodott ikkonċernat lejn l-Unjoni direttament lil konsumaturi indipendenti fl-Unjoni, il-prezz tal-esportazzjoni ġie stabbilit skont l-Artikolu 2(8) tar-Regolament bażiku, jiġifieri fuq il-bażi tal-prezzijiet tal-esportazzjoni attwalment imħallsa jew pagabbli.
1.6. Tqabbil
(65)
It-tqabbil bejn il-valur normali u l-prezz tal-esportazzjoni sar fuq il-bażi tal-prezzijiet mill-fabbrika.
(66)
Sabiex jiġi żgurat tqabbil ġust bejn il-valur normali u l-prezz tal-esportazzjoni, saret konċessjoni xierqa fil-forma ta’ aġġustamenti għad-differenzi li jaffettwaw il-prezzijiet u l-komparabilità tal-prezzijiet skont l-Artikolu 2(10) tar-Regolamet bażiku.
(67)
Saru aġġustamenti xierqa għall-karatteristiċi fiżiċi, it-taxxi indiretti, it-trasport, l-assigurazzjoni, l-ispejjeż tal-ġarr, tat-tagħbija u dawk anċillari, l-ippakkjar, il-kreditu, kummissjonijiet u ħlasijiet bankarji fejn dawn instab li kienu raġonevoli, preċiżi u appoġġati minn evidenza verifikata.
1.7. Marġni tad-dumping
(68)
Għall-kumpaniji inklużi fil-kampjun, il-valur normali medju peżat ta’ kull tip ta’ prodott simili stabbilit għall-pajjiż analogu tqabbel mal-prezz tal-esportazzjoni medju peżat tat-tip korrispondenti tal-prodott ikkonċernat, kif previst fl-Artikoli 2(11) u 2(12) tar-Regolament bażiku.
(69)
Fuq din il-bażi, il-marġni medji peżati provviżorji ta’ dumping espressi bħala perċentwal tal-prezz CIF fil-fruntiera tal-Unjoni, bid-dazju mhux imħallas, huma kif ġej:
Kumpanija
Marġni tad-Dumping
Hebei Jianzhi
67,8 %
Jinan Meide
39,3 %
Qingdao Madison
32,1 %
(70)
Il-marġni medju peżat ta’ dumping tal-produtturi esportaturi li kkooperaw li ma kinux inklużi fil-kampjun ġie kkalkulat skont id-dispożizzjonijiet tal-Artikolu 9(6) tar-Regolament bażiku. Dan il-marġni ġie stabbilit fuq il-bażi tal-marġni stabbiliti għall-produtturi esportaturi inklużi fil-kampjun.
(71)
Fuq din il-bażi, il-marġni ta’ dumping ikkalkulat għall-kumpaniji li kkooperaw li ma kinux inklużi fil-kampjun ġie provviżorjament stabbilit f’livell ta’ 42,3 %.
(72)
Fir-rigward tal-produtturi esportaturi l-oħra kollha fir-RPĊ, il-marġni ta’ dumping ġew stabbiliti fuq il-bażi tal-fatti disponibbli skont l-Artikolu 18 tar-Regolament bażiku. Għal dan il-għan, il-livell ta’ kooperazzjoni l-ewwel ġie stabbilit billi l-volum tal-esportazzjonijiet lejn l-Unjoni rrapportat mill-produtturi esportaturi li kkooperaw ġie pparagunat mal-istatistika ekwivalenti tal-Eurostat dwar l-importazzjonijiet.
(73)
Billi l-kooperazzjoni kienet tammonta għal aktar minn 50 % tal-esportazzjonijiet Ċiniżi totali lejn l-Unjoni u l-industrija tista’ titqies bħala frammentata minħabba n-numru kbir ta’ produtturi esportaturi fir-RPĊ, il-livell ta’ kooperazzjoni jista’ jitqies bħala wieħed għoli. Billi ma hemm l-ebda raġuni sabiex wieħed jemmen li xi produttur esportatur naqas apposta milli jikkoopera, il-marġni residwu ta’ dumping ġie stabbilit fil-livell tal-kumpanija inkluża fil-kampjun li kellha l-ogħla marġni ta’ dumping. Dan tqies bħala xieraq billi ma kien hemm l-ebda indikazzjoni li l-kumpaniji li ma kkooperawx kienu qegħdin jagħmlu dumping f’livell aktar baxx, u sabiex tkun żgurata l-effikaċja ta’ kwalunkwe miżura.
(74)
Fuq din il-bażi, il-marġni medji peżati provviżorji ta’ dumping espressi bħala perċentwal tal-prezz CIF fil-fruntiera tal-Unjoni, bid-dazju mhux imħallas, huma kif ġej:
Kumpanija
Marġni ta’ Dumping
Hebei Jianzhi
67,8 %
Jinan Meide
39,3 %
Qingdao Madison
32,1 %
Kumpaniji oħra li kkooperaw
42,3 %
Il-kumpaniji l-oħrajn kollha
67,8 %
2. It-Tajlandja u l-Indoneżja
2.1. Valur Normali
(75)
Skont l-Artikolu 2(2) tar-Regolament bażiku, għal kull wieħed mill-produtturi esportaturi li kkooperaw, il-Kummissjoni l-ewwel stabbiliet jekk il-bejgħ domestiku totali tiegħu tal-prodott simili kienx rappreżentattiv, jiġifieri jekk il-volum totali ta’ dan il-bejgħ kienx jirrappreżenta mill-anqas 5 % tal-volum totali ta’ bejgħ għall-esportazzjoni tal-prodott ikkonċernat lejn l-Unjoni. L-investigazzjoni stabbiliet li l-bejgħ domestiku tal-prodott simili kien rappreżentattiv għall-produtturi esportaturi kollha li kkooperaw fit-Tajlandja u l-Indoneżja.
(76)
Il-Kummissjoni sussegwententement identifikat dawk it-tipi ta’ prodotti mibjugħin domestikament mill-kumpaniji li kellhom bejgħ domestiku globali rappreżentattiv, li kienu l-istess bħal jew jixbhu ħafna lit-tipi mibjugħa għall-esportazzjoni lejn l-Unjoni.
(77)
Għal kull tip tal-prodott simili mibjugħ mill-produtturi esportaturi fis-suq domestiku tagħhom u li nstab li kien komparabbli mat-tip tal-prodott ikkonċernat mibjugħ għall-esportazzjoni lejn l-Unjoni, ġie stabbilit jekk il-bejgħ domestiku kienx rappreżentattiv biżżejjed għall-finijiet tal-Artikolu 2(2) tar-Regolament bażiku. Il-bejgħ domestiku tqies bħala rappreżentattiv biżżejjed meta l-volum ta’ dak it-tip ta’ prodott mibjugħ fis-suq domestiku lil konsumaturi indipendenti matul il-PI kien jirrappreżenta mill-anqas 5 % tal-volum totali tat-tip ta’ prodott komparabbli mibjugħ għall-esportazzjoni lejn l-Unjoni.
(78)
Il-Kummissjoni sussegwentement eżaminat jekk kull tip tal-prodott simili mibjugħ domestikament fi kwantitajiet simili setax jitqies li kien qiegħed jinbiegħ fl-andament normali tal-kummerċ skont l-Artikolu 2(4) tar-Regolament bażiku. Dan sar billi għal kull tip ta’ prodott ġie stabbilit il-proporzjon ta’ bejgħ bi profitt lil konsumaturi indipendenti fis-suq domestiku matul il-perjodu ta’ investigazzjoni.
(79)
Fejn il-volum ta’ bejgħ ta’ tip ta’ prodott, mibjugħ bi prezz tal-bejgħ nett daqs jew ogħla mill-kost ikkalkulat tal-produzzjoni, kien jirrappreżenta aktar minn 80 % tal-volum totali tal-bejgħ ta’ dak it-tip, u fejn il-prezz medju peżat tal-bejgħ kien daqs jew ogħla mill-kost unitarju, il-valur normali, skont it-tip ta’ prodott, ġie kkalkulat bħala l-medja peżata tal-prezzijiet tal-bejgħ domestiku kollu tat-tip inkwistjoni.
(80)
Fejn il-volum ta’ bejgħ bi profitt ta’ tip ta’ prodott kien jirrappreżenta 80 % jew anqas tal-volum totali ta’ bejgħ ta’ dak it-tip ta’ prodott, jew fejn il-prezz medju peżat ta’ dak it-tip kien taħt il-kost unitarju, il-valur normali kien ibbażat fuq il-valur domestiku attwali, li ġie kkalkulat bħala l-prezz medju peżat tal-bejgħ domestiku profittabbli biss tat-tip inkwistjoni.
(81)
Meta t-tipi ta’ prodotti nbiegħu kollha b’telf, tqies li dawn ma nbigħux fl-andament normali tal-kummerċ.
(82)
Għall-bejgħ ta’ tipi ta’ prodotti li ma jkunx sar fl-andament normali tal-kummerċ, kif ukoll għal tipi ta’ prodotti li ma nbigħux fi kwantitajiet rappreżentattivi fis-suq domestiku, intuża valur normali maħdum.
(83)
Sabiex jinħadem il-valur normali, l-ispejjeż medji peżati tal-bejgħ, ġenerali u amministrattivi (“SG&A”) imġarrba u l-profitt medju peżat magħmul mill-produtturi esportaturi kkonċernati li kkooperaw fuq il-bejgħ domestiku tal-prodott simili, fl-andament normali tal-kummerċ matul il-perjodu tal-investigazzjoni, kienu miżjuda mal-kost medju tiegħu tal-produzzjoni matul il-perjodu tal-investigazzjoni. Għal kull tip ta’ prodott mibjugħ fi kwantitajiet mhux rappreżentattivi fis-suq domestiku, il-profitt medju peżat u l-ispejjeż tal-SG&A fl-andament normali tal-kummerċ ta’ dan il-bejgħ mhux rappreżentattiv intużaw sabiex jinħadem il-valur normali.
2.2. Prezz tal-esportazzjoni
(84)
Billi l-esportazzjonijiet kollha tal-prodott ikkonċernat tal-esportaturi Tajlandiżi u Indoneżjani li kkooperaw saru lil konsumaturi indipendenti fl-Unjoni, il-prezz tal-esportazzjoni ġie stabbilit skont l-Artikolu 2(8) tar-Regolament bażiku, jiġifieri fuq il-bażi tal-prezzijiet tal-esportazzjoni attwalment imħallsa jew pagabbli.
2.3. Tqabbil
(85)
It-tqabbil bejn il-valur normali u l-prezz tal-esportazzjoni sar fuq il-bażi tal-prezzijiet mill-fabbrika.
(86)
Sabiex jiġi żgurat tqabbil ġust bejn il-valur normali u l-prezz tal-esportazzjoni, saret konċessjoni xierqa fil-forma ta’ aġġustamenti għad-differenzi li jaffettwaw il-prezzijiet u l-komparabilità tal-prezzijiet skont l-Artikolu 2(10) tar-Regolament bażiku.
(87)
Saru aġġustamenti xierqa għal-livell ta’ kummerċ, għat-trasport, għall-assigurazzjoni, għall-ispejjeż tal-ġarr, tat-tagħbija u dawk anċillari, l-ippakkjar, il-kreditu, il-kummissjonijiet u l-ħlasijiet bankarji fejn dawn instab li kienu raġonevoli, preċiżi u appoġġjati minn evidenza verifikata.
2.4. Marġni ta’ dumping
(a) It-Tajlandja
(88)
Għaż-żewġ kumpaniji li kkooperaw fit-Tajlandja, il-valur normali medju peżat ta’ kull tip tal-prodott simili tqabbel mal-prezz tal-esportazzjoni medju peżat tat-tip korrispondenti tat-tip ikkonċernat, kif previst fl-Artikolu 2(11) u 2(12) tar-Regolament bażiku.
(89)
Minħabba li l-livell ta’ kooperazzjoni tqies li kien għoli (il-volum tal-esportazzjonijiet taż-żewġ kumpaniji Tajlandiżi li kkooperaw kien jirrappreżenta aktar minn 80 % tal-esportazzjonijiet Tajlandiżi totali lejn l-Unjoni matul il-PI), il-marġni ta’ dumping għall-produtturi esportaturi Tajlandiżi l-oħra kollha ġie ffissat fil-livell tal-ogħla marġni ta’ dumping taż-żewġ kumpaniji li kkooperaw.
(90)
Fuq din il-bażi, il-marġni medji peżati provviżorji ta’ dumping għall-kumpaniji Tajlandiżi espressi bħala perċentwal tal-prezz CIF fil-fruntiera tal-Unjoni, bid-dazju mhux imħallas, huma kif ġej:
Kumpanija
Marġni ta’ Dumping
BIS Pipe Fitting Industry Co., Ltd
15,9 %
Siam Fittings Co., Ltd
50,7 %
Il-kumpaniji l-oħra kollha
50,7 %
(b) L-Indoneżja
(91)
Għall-unika kumpanija li kkooperat, il-valur normali medju peżat ta’ kull tip tal-prodott simili tqabbel mal-prezz tal-esportazzjoni medju peżat tal-prodott ikkonċernat, kif previst fl-Artikolu 2(11) u 2(12) tar-Regolament bażiku.
(92)
Minħabba li l-livell ta’ kooperazzjoni tqies li kien għoli (il-volum tal-esportazzjonijiet tal-unika kumpanija Indoneżjana li kkooperat kien jirrappreżenta aktar minn 80 % tal-esportazzjonijiet Indoneżjani totali lejn l-Unjoni matul il-PI), il-marġni ta’ dumping għall-produtturi esportaturi Indoneżjani l-oħra kollha ġie stabbilit fl-istess livell bħal tal-kumpanija li kkooperat.
(93)
Fuq din il-bażi, il-marġni medji peżati provviżorji ta’ dumping espressi bħala perċentwal tal-prezz CIF fil-fruntiera tal-Unjoni, bid-dazju mhux imħallas, huma kif ġej:
Kumpanija
Marġni ta’ Dumping
PT. Tri Sinar Purnama
11,0 %
Il-kumpaniji l-oħra kollha
11,0 %
E. DANNU
1. Produzzjoni tal-Unjoni
(94)
Matul il-PI, il-prodott simili kien immanifatturat minn sitt produtturi fl-Unjoni. Kif indikat fil-premessa (29) hawn fuq, żewġ gruppi ta’ produtturi tal-Unjoni, magħmula minn tliet produtturi tal-Unjoni ntagħżlu fil-kampjun, u dan jirrappreżenta 81 % tal-produzzjoni totali tal-Unjoni tal-prodott simili.
2. Definizzjoni tal-industrija tal-Unjoni
(95)
Fis-sens tal-Artikolu 4(1) u l-Artikolu 5(4) tar-Regolament bażiku, is-sitt produtturi eżistenti kollha tal-Unjoni li kienu jimmanifatturaw il-prodott simili matul il-PI jikkostitwixxu l-industrija tal-Unjoni u għalhekk minn hawn ’il quddiem se ssir referenza għalihom bħala l-“industrija tal-Unjoni”.
3. Konsum tal-Unjoni
(96)
Il-konsum tal-Unjoni ġie stabbilit fuq il-bażi tal-volum tal-bejgħ tal-industrija tal-Unjoni fis-suq tal-Unjoni, u l-volum tal-importazzjonijiet rrapportat mill-Eurostat, kif aġġustat mis-sejbiet tal-investigazzjoni.
(97)
Il-konsum tal-Unjoni naqas konsiderevolment b’21 % bejn l-2008 u l-2009, u wara żdied bi 12-il punt perċentwali għal livell li kien 9 % inqas mill-konsum fil-bidu tal-perjodu kkunsidrat.
Konsum tal-Unjoni (tunnellati)
2008
2009
2010
PI
Konsum tal-Unjoni
72 231
57 398
59 190
65 460
Indiċi
100
79
82
91
Sors:
Id-dejta mill-ilmenti, il-Eurostat u t-tweġibiet tal-kwestjonarju
4. Importazzjonijiet mill-pajjiżi kkonċernati
4.1. Valutazzjoni kumulattiva tal-effetti tal-importazzjonijiet mill-pajjiżi kkonċernati
(98)
Il-Kummissjoni eżaminat jekk l-importazzjonijiet ta’ fittings malleabbli bil-kamin li joriġinaw fil-pajjiżi kkonċernati għandhomx jiġu valutati b’mod kumulattiv skont l-Artikolu 3(4) tar-Regolament bażiku.
(99)
Il-marġni ta’ dumping stabbilit fir-rigward tal-importazzjonijiet minn kull wieħed mill-pajjiżi kkonċernati kien ogħla mil-limitu de minimis kif definit fl-Artikolu 9(3) tar-Regolament bażiku (ara l-premessi (74), (90) u (93) aktar ’il fuq).
(100)
Rigward il-volumi tal-importazzjonijiet soġġetti għal dumping mill-Indoneżja, instab li dawn kienu jikkostitwixxu biss madwar 2,5 % tal-importazzjonijiet kollha tal-prodott simili fl-Unjoni matul il-PI. Għalhekk, huma jistgħu jitqiesu li ma jikkostitwux kawża ta’ dannu materjali għall-industrija tal-Unjoni fis-sens tal-Artikolu 9(3) tar-Regolament bażiku jew id-dispożizzjonijiet tal-Ftehim Antidumping tad-WTO. (5)
(101)
Fl-istess ħin, l-investigazzjoni stabbilixxiet f’dan l-istadju provviżorju li l-biċċa l-kbira tal-importazzjonijiet mill-Indoneżja setgħu ġew iddikjarati ħażin taħt kodiċi NM differenti, jiġifieri 7307 99 10 minflok 7307 19 10 li normalment huwa rilevanti għall-fittings fonduti ta’ tubi jew pajpijiet bil-kamin, ta’ ħadid fondut malleabbli. Madankollu, dawn l-importazzjonijiet kollha li setgħu ġew iddikjarati ħażin jew tal-anqas parti kbira minnhom diġà huma inklużi fiċ-ċifra ta’ 2,5 % imsemmija fil-premessa preċedenti.
(102)
Fid-dawl ta’ dan li ntqal hawn fuq, ġie provviżorjament deċiż li dawk l-importazzjonijiet ma jiġux akkumulati mal-importazzjonijiet soġġetti għal dumping mit-Tajlandja u r-RPĊ.
(103)
Rigward il-volumi tal-importazzjonijiet soġġetti għal dumping mit-Tajlandja u r-RPĊ, dawn ma jistgħux jitqiesu bħala negliġibbli billi s-sehem mis-suq tagħhom kien ta’ 5,4 % u 47,3 %, rispettivament, fil-PI.
(104)
Il-valutazzjoni kumulattiva tqieset provviżorjament bħala xierqa minħabba l-kundizzjonijiet komparabbli tal-kompetizzjoni bejn l-importazzjonijiet minn dawn iż-żewġ pajjiżi u l-prodott simili tal-Unjoni, jiġifieri permezz tal-istess kanali tal-bejgħ u lill-istess kategoriji ta’ konsumaturi. F’numru ta’ każijiet intwera li l-prodotti impurtati mir-RPĊ u t-Tajlandja nbiegħu permezz tal-istess distributuri.
(105)
Fid-dawl ta’ dan ta’ hawn fuq, kien provviżorjament ikkunsidrat li l-kriterji kollha stabbiliti fl-Artikolu 3(4) tar-Regolament bażiku ġew issodisfati. L-importazzjonijiet mit-Tajlandja u r-RPĊ għalhekk ġew eżaminati b’mod kumulattiv. Hawnhekk issir referenza għalihom bħala “l-importazzjonijiet miż-żewġ pajjiżi kkonċernati”.
4.2. Il-volum u s-sehem mis-suq tal-importazzjonijiet miż-żewġ pajjiżi kkonċernati
(106)
Il-volum ta’ importazzjonijiet tal-prodott ikkonċernat miż-żewġ pajjiżi kkonċernat fis-suq tal-Unjoni żdied bi 15 % tul il-perjodu kkonċernat. Filwaqt li l-importazzjonijiet fil-bidu naqsu b’16 % bejn l-2008 u l-2009 minħabba t-tnaqqis fil-konsum imsemmi fil-premessa (97) hawn fuq, wara żdiedu b’mod konsiderevoli b’31 punt perċentwali sal-PI.
Volum ta’ importazzjonijiet fl-Unjoni (tunnellati)
2008
2009
2010
PI
Ir-RPĊ
26 188
22 413
22 065
30 786
Indiċi
100
86
84
118
It-Tajlandja
3 723
2 681
3 331
3 485
Indiċi
100
72
89
94
Iż-żewġ pajjiżi kkonċernati
29 911
25 094
25 396
34 271
Indiċi
100
84
85
115
Sors:
Il-Eurostat u s-sejbiet tal-investigazzjoni
(107)
Is-sehem mis-suq tal-importazzjonijiet soġġetti għal dumping miż-żewġ pajjiżi kkonċernati, żdied bi 11-il punt perċentwali minn 41,7 % għal 52,7 % matul il-perjodu kkunsidrat. Dan it-tkabbir fis-sehem mis-suq seħħ prinċipalment bejn l-2010 u l-PI, matul perjodu ta’ rkupru fid-domanda.
Sehem mis-suq tal-Unjoni
2008
2009
2010
PI
Ir-RPĊ
36,5 %
39,3 %
37,7 %
47,3 %
Indiċi
100
108
103
129
It-Tajlandja
5,2 %
4,7 %
5,7 %
5,4 %
Indiċi
100
91
110
103
Iż-żewġ pajjiżi kkonċernati
41,7 %
44,0 %
43,4 %
52,7 %
Indiċi
100
106
104
126
Sors:
Id-dejta mill-ilmenti, il-Eurostat u t-tweġibiet tal-kwestjonarju
4.3. Il-prezzijiet tal-importazzjonijiet miż-żewġ pajjiżi kkonċernati u t-twaqqigħ tal-prezz
(a) Evoluzzjoni tal-prezzijiet
(108)
It-tabella ta’ hawn taħt turi l-prezz medju tal-importazzjonijiet soġġetti għal dumping miż-żewġ pajjiżi kkonċernati, bid-dazju fil-fruntiera tal-Unjoni mhux imħallas, kif irrapportat mill-Eurostat. Matul il-perjodu kkunsidrat, il-prezz medju tal-importazzjonijiet miż-żewġ pajjiżi kkonċernati żdied kontinwament b’total ta’ 14 %.
Prezzijiet tal-importazzjoni (EUR/tunnellata)
2008
2009
2010
PI
Ir-RPĊ
1 428
1 557
1 631
1 676
Indiċi
100
109
114
117
It-Tajlandja
2 126
2 208
2 036
2 148
Indiċi
100
104
96
101
Iż-żewġ pajjiżi kkonċernati
1 515
1 626
1 679
1 721
Indiċi
100
107
111
114
Sors:
Il-Eurostat
(b) Twaqqigħ tal-prezz
(109)
Sar tqabbil tal-prezzijiet ta’ tip b’tip bejn il-prezzijiet tal-bejgħ tal-produtturi esportaturi u l-prezzijiet tal-bejgħ tal-produtturi tal-Unjoni inklużi fil-kampjun, fl-Unjoni. Għal dan il-għan, il-prezzijiet tal-produtturi tal-Unjoni fil-kampjun, lil konsumaturi mhux relatati, tqabblu mal-prezzijiet tal-produtturi esportaturi fil-kampjun taż-żewġ pajjiżi kkonċernati. Fejn meħtieġ, ġew applikati aġġustamenti sabiex jitqiesu d-differenzi fil-livell tal-kummerċ (b’mod partikolari l-bejgħ OEM) u l-kostijiet ta’ wara l-importazzjoni.
(110)
It-tqabbil wera li, matul il-PI, l-importazzjonijiet tal-prodott ikkonċernat li joriġina fit-Tajlandja u r-RPĊ inbiegħu fl-Unjoni bi prezzijiet li waqqgħu l-prezzijiet tal-industrija tal-Unjoni, meta espressi bħala perċentwal ta’ dawn tal-aħħar, b’25 % sa 55 %.
5. Is-sitwazzjoni tal-industrija tal-Unjoni
(111)
Skont l-Artikolu 3(5) tar-Regolament bażiku, l-eżami tal-impatt tal-importazzjonijiet soġġetti għal dumping fuq l-industrija tal-Unjoni kien jinkludi evalwazzjoni tal-fatturi ekonomiċi kollha li influwenzaw l-istat tal-industrija tal-Unjoni matul il-perjodu kkonċernat. Id-dejta ppreżentata hawn taħt tirrigwarda l-produtturi kollha tal-Unjoni għall-produzzjoni, il-kapaċità tal-produzzjoni, l-użu tal-kapaċità, is-sehem tal-bejgħ u tas-suq, u lill-produtturi tal-Unjoni fil-kampjun għall-indikaturi l-oħra kollha li jifdal. Rigward l-indikaturi bbażati fuq il-produtturi fil-kampjun, minħabba li l-kampjun kien magħmul minn żewġ gruppi biss ta’ produtturi, għal raġunijiet ta’ kunfidenzjalità, id-dejta aggregata attwali ma setgħetx tiġi żvelata fit-tabelli relatati ta’ hawn taħt; minflok, huma ppreżentati biss l-indiċijiet sabiex tinwera x-xejra ta’ dawk l-indikaturi.
5.1. Il-produzzjoni, il-kapaċità tal-produzzjoni u l-użu tal-kapaċità
(112)
Il-volumi tal-produzzjoni tal-Unjoni naqsu f’daqqa b’39 % bejn l-2008 u l-2009, u suċċessivament naqsu daqsxejn mil-livell li diġà kien baxx, minkejja żieda ta’ 12-il punt perċentwali fil-konsum fis-snin ta’ wara, kif indikat fil-premessa (97) ta’ hawn fuq.
Volum tal-produzzjoni tal-Unjoni (tunnellati)
il-produtturi kollha
2008
2009
2010
IP
Konsum tal-Unjoni
55 726
33 780
32 303
32 646
Indiċi
100
61
58
59
Sors:
Id-dejta mill-ilmenti u t-tweġibiet tal-kwestjonarju
(113)
Il-kapaċità tal-produzzjoni tal-industrija tal-Unjoni naqset b’21 % matul il-perjodu kkunsidrat, l-aktar bejn l-2008 u l-2009. Ir-raġuni prinċipali għat-tnaqqis fil-kapaċità tal-produzzjoni kienet l-għeluq ta’ tliet produtturi tal-Unjoni matul il-perjodu kkunsidrat.
Kapaċità tal-produzzjoni tal-Unjoni (tunnellati)
il-produtturi kollha
2008
2009
2010
PI
Kapaċità tal-produzzjoni
90 400
75 440
71 440
71 440
Indiċi
100
83
79
79
Sors:
Id-dejta fl-ilment u t-tweġibiet tal-kwestjonarju
(114)
Minkejja t-tnaqqis fil-kapaċità tal-produzzjoni, l-użu tal-kapaċità tal-industrija tal-Unjoni naqas b’26 %, l-aktar bejn l-2008 u l-2009.
Użu tal-kapaċità ta’ produzzjoni tal-Unjoni
il-produtturi kollha
2008
2009
2010
PI
Użu tal-kapaċità tal-produzzjoni
62 %
45 %
45 %
46 %
Indiċi
100
73
73
74
Sors:
Id-dejta mill-ilmenti u t-tweġibiet tal-kwestjonarju
5.2. Stokkijiet
(115)
Il-volum tal-istokkijiet naqas bi 23 % matul il-perjodu kkunsidrat, bi qbil mat-tnaqqis fil-bejgħ u fil-volumi tal-produzzjoni tal-industrija tal-Unjoni.
Stokkijiet (tunnellati)
kampjun
2008
2009
2010
PI
Indiċi
100
91
75
77
Sors:
Tweġibiet għall-kwestjonarju mill-produtturi tal-Unjoni
5.3. Il-volum tal-bejgħ u s-sehem mis-suq
(116)
Il-volum tal-bejgħ tal-produtturi kollha tal-Unjoni fis-suq tal-Unjoni naqas b’mod sinifikanti b’25 % bejn l-2008 u l-2009 minħabba tnaqqis fid-domanda. Wara l-2009, madankollu, id-domanda żdiedet b’mod sostanzjali fl-Unjoni, kif imsemmi fil-premessa (97) hawn fuq, iżda l-bejgħ tal-Unjoni baqa’ fil-livell baxx tal-2009 sat-tmiem tal-perjodu kkunsidrat.
Volum tal-bejgħ tal-Unjoni (tunnellati)
il-produtturi kollha
2008
2009
2010
PI
Bejgħ tal-Unjoni
34 210
25 702
26 717
25 333
Indiċi
100
75
78
74
Sors:
Tweġibiet għall-kwestjonarju mill-produtturi tal-Unjoni fil-kampjun
(117)
Is-sehem mis-suq tal-industrija tal-Unjoni naqas kontinwament b’disa’ punti perċentwali jew 18 % matul il-perjodu kkunsidrat, filwaqt li l-importazzjonijiet soġġetti għal dumping kisbu 11-il punt perċentwali ta’ sehem mis-suq matul l-istess perjodu, kif indikat fil-premessa (107) hawn fuq.
Sehem mis-suq tal-Unjoni
il-produtturi kollha
2008
2009
2010
PI
Bejgħ tal-Unjoni
47,7 %
45,1 %
45,6 %
38,9 %
Indiċi
100
95
96
82
Sors:
Id-dejta mill-ilmenti, il-Eurostat u t-tweġibiet tal-kwestjonarju
5.4. Il-prezzijiet u fatturi li jaffettwaw il-prezzijiet
(118)
Il-produtturi tal-Unjoni fil-kampjun kienu kapaċi biss iżidu moderatament il-prezzijiet tal-bejgħ tagħhom b’4 % matul il-perjodu kkunsidrat. Minħabba l-kwantitajiet dejjem jiżdiedu ta’ importazzjonijiet soġġetti għal dumping li daħlu fis-suq tal-Unjoni, din iż-żieda fil-prezzijiet kienet aktar baxxa miż-żieda fil-kostijiet.
Prezz medju tal-Unjoni għal kull tunnellata
kampjun
2008
2009
2010
PI
Indiċi
100
103
103
104
Sors:
Tweġibiet għall-kwestjonarju mill-produtturi tal-Unjoni fil-kampjun
5.5. Il-profittabilità, ir-redditu fuq l-investiment u l-fluss tal-flus
(119)
Il-profittabilità tal-industrija tal-Unjoni kienet stabbilita billi l-profitt nett ta’ qabel it-taxxa tal-bejgħ tal-prodott simili fis-suq tal-Unjoni lil konsumaturi mhux relatati ġie espress bħala perċentwal tal-fatturat ta’ dan il-bejgħ. Filwaqt li l-profittabilità tal-industrija tal-Unjoni kienet sodisfaċenti fil-bidu tal-perjodu kkunsidrat, din kienet eliminata kważi għalkollox fl-2009. Għalkemm suċċessivament irkuprat xi ftit, hija baqgħet ferm taħt il-livell li ma jikkawżax dannu matul il-bqija tal-perjodu kkunsidrat.
(120)
Rigward ir-redditu fuq l-investimenti, espress bħala l-profitt f’perċentwali tal-valur nett skont il-kotba tal-investimenti, dan l-indikatur segwa l-istess xejra bħall-profittabilità.
Profittabilità u redditu fuq l-investimenti (“ROI”)
kampjun
2008
2009
2010
IP
Profittabilità (Indiċi)
100
8
38
37
ROI (Indiċi)
100
1
36
40
Sors:
Tweġibiet għall-kwestjonarju mill-produtturi tal-Unjoni fil-kampjun
(121)
Il-fluss tal-flus nett mill-attivitajiet operatorji naqas kontinwament b’total ta’ 64 % matul il-perjodu kkunsidrat, biex laħaq livell baxx ħafna matul il-PI.
Fluss tal-flus (EUR)
kampjun
2008
2009
2010
PI
Indiċi
100
55
58
36
Sors:
Tweġibiet għall-kwestjonarju mill-produtturi tal-Unjoni fil-kampjun
5.6. Tkabbir
(122)
Kif indikat fil-premessa (97) hawn fuq, il-konsum tal-Unjoni kien qiegħed jiżdied b’mod sinifikanti bejn l-2009 u l-PI bi 8 000 tunnellata, filwaqt li l-importazzjonijiet soġġetti għal dumping żdiedu b’9 000 tunnellata matul l-istess perjodu, kif indikat fil-premessa (106) hawn fuq. It-tkabbir sħiħ tas-suq tal-Unjoni bejn l-2009 u l-PI għalhekk ġie assorbit mill-importazzjonijiet soġġetti għal dumping, filwaqt li l-bejgħ fl-Unjoni tal-industrija tal-Unjoni, baqa’ fil-livell baxx ħafna tal-2009. Għalhekk intwera li l-industrija tal-Unjoni ma setgħetx tibbenefika mit-tkabbir reċenti fil-konsum tal-Unjoni minħabba ż-żieda fis-sehem mis-suq tal-importazzjonijiet soġġetti għal dumping miż-żewġ pajjiżi kkonċernati.
5.7. Investimenti u l-ħila li jiżdied il-kapital
(123)
Matul il-perjodu kkunsidrat, l-investimenti tal-produtturi tal-Unjoni fil-kampjun żviluppaw kif ġej:
Investimenti netti (EUR)
kampjun
2008
2009
2010
PI
Indiċi
100
65
41
76
Sors:
Tweġibiet għall-kwestjonarju mill-produtturi tal-Unjoni fil-kampjun
(124)
Kif turi t-tabella ta’ hawn fuq, il-produtturi tal-Unjoni naqqsu b’mod sostanzjali l-investimenti bejn l-2008 u l-2010. Din ix-xejra nqalbet matul il-PI, meta l-investimenti reġgħu żdiedu b’mod sinifikanti, iżda mingħajr ma laħqu l-livell li kien hemm fil-bidu tal-perjodu kkunsidrat.
5.8. Ħila li jiżdied il-kapital
(125)
Minħabba l-profittabilità insuffiċjenti deskritta fil-premessa (119) hawn fuq, xi wħud mill-produtturi tal-Unjoni sabu diffikultajiet biex jiġbru kapital għal investimenti futuri fiċ-ċirkustanzi attwali. Barra minn hekk, ir-redditu mhux sodisfaċenti fuq l-investiment iżid mal-problemi fiż-żieda fil-kapital.
5.9. Impjieg, produttività u kostijiet lavorattivi
(126)
L-impjieg f’ekwivalenti għall-full-time (“FTE”) segwa fil-biċċa l-kbira l-iżvilupp fil-volumi tal-produzzjoni (ara l-premessa (112) hawn fuq), li jindika li l-industrija tal-Unjoni ppruvat tirrazzjonalizza l-ispejjeż tal-manifattura meta kien hemm bżonn. L-industrija tal-Unjoni ppruvat taddatta l-forza tax-xogħol tagħha għas-sitwazzjoni tas-suq li kienet qiegħda teħżien, li wassal għal tnaqqis globalment stabbli ta’ 36 % fl-impjiegi matul il-perjodu kkunsidrat.
Impjiegi f’FTE
kampjun
2008
2009
2010
PI
Indiċi
100
75
67
64
Sors:
Tweġibiet għall-kwestjonarju mill-produtturi tal-Unjoni fil-kampjun
(127)
Minkejja t-tentattivi msemmija hawn fuq min-naħa tal-industrija tal-Unjoni sabiex tallinja l-impjiegi mas-sitwazzjoni tas-suq li kienet qiegħda teħżien, il-produzzjoni għal kull FTE tal-produtturi tal-Unjoni naqset b’mod konsiderevoli b’19 % bejn l-2008 u l-2009. Is-sitwazzjoni tjiebet kontinwament wara, iżda baqgħet 9 % aktar baxxa milli kienet fil-bidu tal-perjodu kkunsidrat.
Produttività (tunnellati/FTE)
kampjun
2008
2009
2010
PI
Indiċi
100
81
87
91
Sors:
Tweġibiet għall-kwestjonarju mill-produtturi tal-Unjoni fil-kampjun
(128)
Matul il-perjodu kkunsidrat, il-kostijiet lavorattivi medji tal-industrija tal-Unjoni żdiedu kontinwament b’total ta’ 12 %.
Kostijiet lavorattivi (EUR/FTE)
kampjun
2008
2009
2010
PI
Indiċi
100
106
112
112
Sors:
Tweġibiet għall-kwestjonarju mill-produtturi tal-Unjoni fil-kampjun
5.10. Daqs tal-marġni ta’ dumping
(129)
Il-marġni ta’ dumping għall-importazzjonijiet miż-żewġ pajjiżi kkonċernati, kif speċifikat fil-premessi (74) u (90), huma għoljin. Minħabba l-volum, is-sehem mis-suq u l-prezzijiet tal-importazzjonijiet soġġetti għal dumping, l-impatt tal-marġni ta’ dumping jista’ jitqies bħala wieħed sostanzjali.
5.11. Irkupru minn dumping tal-imgħoddi
(130)
Il-fittings malleabbli bil-kamin, li joriġinaw mill-Brażil, ir-Repubblika Ċeka, il-Ġappun, ir-RPĊ, ir-Repubblika tal-Korea u t-Tajlandja diġà kienu soġġetti għal miżuri (6) bejn is-sena 2000 u l-2005 (7) (“il-miżuri preċedenti”). Il-profittabilità sodisfaċenti tal-industrija tal-Unjoni fil-bidu tal-perjodu kkunsidrat (ara l-premessa (119) hawn fuq) tissuġġerixxi li dawn il-miżuri ġabu solljiev temporanju għall-industrija tal-Unjoni. Iż-żieda fil-volumi tal-importazzjonijiet soġġetti għal dumping, madankollu, ġabet fit-tmiem dan il-perjodu pjuttost pożittiv. Huwa nnotat ukoll li s-sehem mis-suq ikkombinat, tas-sitt pajjiżi kkonċernati mill-miżuri preċedenti, qatt ma kien ogħla minn 29 % (8), filwaqt li ż-żewġ pajjiżi kkonċernati mill-investigazzjoni preżenti kellhom sehem mis-suq ta’ 52,7 % matul il-PI, kif indikat fil-premessa (107) hawn fuq.
6. Konklużjoni dwar id-dannu
(131)
L-indikaturi tad-dannu żviluppaw b’mod negattiv matul il-perjodu kkunsidrat. Dan huwa partikolarment notevoli għall-indikaturi li jirrigwardaw il-profittabilità, il-volumi tal-produzzjoni, l-użu tal-kapaċità, il-volumi tal-bejgħ u s-sehem mis-suq li kollha wrew xejra ċara ta’ deterjorament.
(132)
Fl-istess ħin, l-importazzjonijiet ta’ fittings malleabbli bil-kamin miż-żewġ pajjiżi kkonċernati kienu qegħdin iwaqqgħu l-prezzijiet tal-industrija b’sa 55 % matul il-PI (ara l-premessa (110) hawn fuq), biex fl-istess ħin żiedu b’mod sostanzjali s-sehem tagħhom mis-suq (ara l-premessa (107) hawn fuq).
(133)
Fid-dawl ta’ dan ta’ hawn fuq, ġie provviżorjament konkluż li l-industrija tal-Unjoni sofriet dannu materjali fis-sens tal-Artikolu 3(5) tar-Regolament bażiku.
F. KAWŻALITÀ
1. Introduzzjoni
(134)
Skont l-Artikolu 3(6) u 3(7) tar-Regolament bażiku, ġie eżaminat jekk l-importazzjonijiet soġġetti għal dumping li joriġinaw mir-RPĊ u t-Tajlandja kkawżawx dannu lill-industrija tal-Unjoni f’livell li jista’ jitqies bħala materjali. Ġew eżaminati wkoll fatturi magħrufa għajr l-importazzjonijiet soġġetti għal dumping, sabiex ikun żgurat li d-dannu possibbli kkawżat minn dawn il-fatturi l-oħra ma kienx attribwit lill-importazzjonijiet soġġetti għal dumping.
2. Effett tal-importazzjonijiet soġġetti għal dumping
(135)
Bejn l-2008 u l-PI, il-volum tal-importazzjonijiet soġġetti għal dumping miż-żewġ pajjiżi kkonċernati żdied bi 15 % f’termini ta’ volum f’suq li kien qiegħed jiċkien b’9 %, li rriżulta f’żieda fis-sehem mis-suq tal-Unjoni minn 41,7 % għal 52,7 %.
(136)
Iż-żieda fl-importazzjonijiet soġġetti għal dumping miż-żewġ pajjiżi kkonċernati matul il-perjodu kkunsidrat ħabtet ma’ xejra ’l isfel f’ħafna mill-indikaturi tad-dannu tal-industrija tal-Unjoni. L-industrija tal-Unjoni tilfet 8,7 punti perċentwali ta’ sehem mis-suq, u kellha tnaqqas il-produzzjoni tagħha b’41 %. It-twaqqigħ sinifikanti tal-prezz ma ppermettiex lill-industrija tal-Unjoni li tgħaddi l-ispejjeż miżjuda tal-produzzjoni fil-prezzijiet tal-bejgħ b’mod aċċettabbli, li wassal għal livelli baxxi ħafna ta’ profittabbilità matul il-parti l-kbira tal-perjodu kkunsidrat.
(137)
Fuq il-bażi ta’ dan ta’ hawn fuq, ġie provviżorjament konkluż li l-importazzjonijiet bi prezz baxx soġġetti għal dumping miż-żewġ pajjiżi kkonċernati, li daħlu fis-suq tal-Unjoni f’volumi kbar u li b’mod ġenerali qed jiżdiedu u li waqqgħu b’mod sinifikanti l-prezzijiet tal-industrija tal-Unjoni matul il-perjodu kkunsidrat, qed jikkawżaw dannu materjali lill-industrija tal-Unjoni.
3. Effett ta’ fatturi oħra
3.1. Importazzjonijiet minn pajjiżi terzi oħra
(138)
Filwaqt li l-Eurostat jirrapporta importazzjonijiet sinifikanti mill-Indja bi prezzijiet baxxi ħafna matul il-perjodu sħiħ ikkunsidrat, hemm indikazzjonijiet li dawn l-importazzjonijiet mhumiex il-prodott ikkonċernat, iżda prodotti differenti rrapportati taħt l-istess kodiċi NM.
(139)
Għall-pajjiżi terzi l-oħra, kien hemm importazzjonijiet limitati matul il-perjodu sħiħ ikkonċernat. Is-sehem totali mis-suq, ta’ importazzjonijiet minn pajjiżi għajr iż-żewġ pajjiżi kkonċernati, naqas bi 2,1 punti perċentwali, minn 10,5 % għal 8,4 %.
(140)
L-akbar sorsi ta’ warajhom ta’ importazzjonijiet matul il-PI kienu l-Indoneżja, il-Brażil u t-Turkija, li kellhom ishma mis-suq ta’ bejn 1,3 % u 1,6 % rispettivament, u dawn il-pajjiżi kollha tilfu sehem mis-suq matul il-perjodu kkunsidrat.
Sehem mis-suq tal-importazzjonijiet
2008
2009
2010
PI
Il-Brażil
3,6 %
3,8 %
4,0 %
1,5 %
L-Indoneżja
1,8 %
2,5 %
1,9 %
1,6 %
It-Turkija
1,6 %
2,0 %
1,9 %
1,3 %
Pajjiżi Oħra
3,6 %
2,5 %
3,2 %
4,0 %
Total
10,5 %
10,8 %
11,0 %
8,4 %
Indiċi
100
105
104
80
Sors:
Il-Eurostat
(141)
Minħabba l-volumi limitati u x-xejriet ta’ tnaqqis, jista’ jiġi konkluż li l-importazzjonijiet minn pajjiż terzi għajr il-pajjiżi kkonċernati ma jidhrux li kkontribwew għad-dannu mġarrab mill-industrija tal-Unjoni matul il-PI.
3.2. L-andament tal-esportazzjoni tal-industrija tal-Unjoni
(142)
Rigward l-iżvilupp tal-bejgħ għall-esportazzjoni tal-industrija tal-Unjoni, l-esportazzjonijiet naqsu kontinwament b’total ta’ 34 % matul il-perjodu kkunsidrat.
Bejgħ għall-esportazzjoni (tunnellati)
kampjun
2008
2009
2010
PI
Bejgħ għall-esportazzjoni
7 134
5 043
4 969
4 700
Indiċi
100
71
70
66
Sors:
Tweġibiet għall-kwestjonarju mill-produtturi tal-UE fil-kampjun
(143)
Madankollu, matul il-perjodu sħiħ ikkunsidrat, il-bejgħ għall-esportazzjoni kien jammonta biss għal 13 %-15 % tal-produzzjoni tal-industrija tal-Unjoni. Għalhekk ma jidhirx li kkontribwixxa b’mod sinifikanti għad-dannu mġarrab mill-industrija tal-Unjoni matul il-PI.
3.3. Żvilupp tal-konsum tal-Unjoni
(144)
Kif indikat fil-premessa (97) hawn fuq, il-konsum tal-Unjoni naqas b’21 % bejn l-2008 u l-2009, li wassal għal tnaqqis ta’ 25 % fil-bejgħ tal-industrija tal-Unjoni fl-Unjoni matul l-istess perjodu. Wara l-2009, madankollu, il-konsum tal-Unjoni beda jiżdied b’mod sinifikanti, b’madwar 8 000 tunnellata, filwaqt li l-volum tal-importazzjonijiet soġġetti għal dumping żdied b’madwar 9 000 tunnellata matul l-istess perjodu, kif indikat fil-premessa (105) hawn fuq. It-tkabbir sħiħ tas-suq tal-Unjoni bejn l-2009 u l-PI għalhekk ġie assorbit mill-importazzjonijiet soġġetti għal dumping, filwaqt li l-bejgħ tal-Unjoni tal-industrija tal-Unjoni baqa’ fil-livell baxx ħafna tal-2009.
(145)
Il-partijiet interessati sostnew li kawża importanti tad-dannu kienet il-kriżi fis-suq Spanjol tal-bini, li allegatament taffettwa b’mod qawwi lil ATUSA, kumpanija Spanjola u waħda mill-ilmentaturi prinċipali. Madankollu, ATUSA tbigħ fil-biċċa l-kbira tal-Istati Membri tal-UE u l-impatt attwali tal-kriżijiet fil-kostruzzjoni Spanjola kien limitat għall-bejgħ Spanjol tagħhom, li qatt ma ammonta għall-maġġoranza tal-bejgħ tagħhom. Barra minn hekk, l-istampa tad-dannu hija ċara fir-rigward kemm tal-gruppi ta’ kumpaniji fil-kampjun, it-totalità tal-ilmentaturi kif ukoll tal-industrija totali tal-Unjoni. Fi kwalunkwe każ, l-analiżi tad-dannu ma kinitx limitata għall-prestazzjoni ta’ produttur wieħed tal-Unjoni jew ta’ suq nazzjonali wieħed, iżda kienet tirrigwarda l-industrija sħiħa tal-Unjoni.
(146)
Il-partijiet interessati sostnew ukoll li d-dannu kkawżat mill-iżvilupp negattiv tal-konsum tal-Unjoni ma kienx ikkawżat mill-importazzjonijiet soġġetti għal dumping, iżda mill-effetti ta’ sostituzzjoni. F’dan ir-rigward, huwa nnotat li l-iżvilupp negattiv tal-konsum tal-Unjoni seta’ kkaġuna dannu lill-produtturi tal-Unjoni. Dan id-dannu, madankollu, kien aggravat miż-żieda stabbli ta’ importazzjonijiet soġġetti għal dumping f’suq li kien qiegħed jiċkien. Kif indikat aktar ’il fuq, l-irkupru riċenti fil-konsum tal-Unjoni bbenefikaw biss minnu l-importazzjonijiet soġġetti għal dumping, filwaqt li l-produtturi tal-Unjoni ma kinux kapaċi jżidu l-volum tal-bejgħ tagħhom.
3.4. Problemi strutturali tal-produtturi tal-Unjoni
(147)
Il-partijiet interessati sostnew li l-fatt li Georg Fischer (“GF”) kompliet tkun profittabbli minkejja l-prezzijiet ogħla tagħha, filwaqt li produtturi oħra tal-Unjoni ma kellhomx prestazzjoni sodisfaċenti, jindika li d-dannu mġarrab mill-industrija tal-Unjoni kien ikkawżat minn problemi strutturali aktar milli mill-importazzjonijiet soġġetti għal dumping. Madankollu, anki GF ġiet affettwata b’mod negattiv, fejn tilfet xi sehem mis-suq u parti mill-marġni ta’ profitt tagħha. Kemm l-impjiegi tagħha naqsu u kemm il-produzzjoni tagħha. Għalhekk, l-argument li GF ma sofrietx dannu ma jistax jiġi aċċettat.
(148)
Barra minn hekk, il-produtturi kollha tal-Unjoni, inkluż GF, kienu soġġetti għall-pressjoni tal-prezzijiet eżerċitata mill-importazzjonijiet soġġetti għad-dumping.
(149)
Bl-istess mod, il-partijiet interessati sostnew li billi Berg Montana, is-sussidjarja Bulgara tal-grupp ATUSA, ukoll baqgħet profittabbli jindika li d-dannu kien ikkawżat minn raġunijiet oħra li ma kinux l-importazzjonijiet soġġetti għal dumping. Madankollu, anki Berg Montana kienet affettwata b’mod negattiv mill-importazzjonijiet Ċiniżi: il-produzzjoni u l-użu tal-kapaċità naqsu b’mod sinifikanti, l-istess bħalma għamlu l-impjiegi. Billi l-biċċa l-kbira tal-bejgħ ta’ Berg Montana jsir lil kumpaniji relatati tal-grupp ATUSA, ħarsa iżolata lejn il-profittabilità ta’ Berg Montana mingħajr ma wieħed iħares ukoll lejn ir-riżultat finanzjarju tal-grupp kollu mhijiex adatta, billi l-profittabilità ta’ Berg Montana hija influwenzata mill-ipprezzar tat-trasferimenti - u b’mod globali l-grupp ATUSA qiegħed jagħmel it-telf. Għalhekk, lanqas l-argument li Berg Montana ma sofrietx dannu ma jista jiġi aċċettat.
(150)
Wieħed jista’ jsostni li t-tnaqqis ta’ 9 % fil-produttività tax-xogħol bejn l-2008 u l-PI, kif indikat fil-premessa (127) hawn fuq huwa sinjal ta’ problema strutturali. Madankollu, dan it-tnaqqis seħħ f’perjodu li matulu l-industrija tal-Unjoni naqqset il-forza tax-xogħol globali tagħha b’36 % u l-produzzjoni tagħha b’41 %. Dan it-tnaqqis jindika li l-produtturi tal-Unjoni kienu kontinwament sfurzati jallinjaw l-operazzjonijiet tagħhom mal-pressjoni tas-suq li tirriżulta mill-importazzjonijiet soġġetti għal dumping u d-domanda temporanjament iżjed dgħajfa. Fid-dawl ta’ dan l-ambjent ekonomiku diffiċli, it-tnaqqis ta’ 9 % fil-produttività tax-xogħol jista’ jitqies bħala wieħed pjuttost moderat.
4. Konklużjoni dwar il-kawżalità
(151)
Bħala konklużjoni, l-analiżi ta’ hawn fuq uriet li l-importazzjonijiet miż-żewġ pajjiżi kkonċernati żdiedu f’termini ta’ kwantitajiet u kisbu sehem sostanzjali mis-suq matul il-perjodu kkonċernat. Barra minn hekk, dawn il-kwantitajiet miżjuda li daħlu fis-suq tal-Unjoni bi prezzijiet soġġetti għal dumping waqqgħu severament il-prezzijiet tal-industrija tal-Unjoni.
(152)
Ġew analizzati wkoll fatturi oħra li setgħu kkawżaw dannu lill-industrija tal-Unjoni. F’dan ir-rigward, instab li l-importazzjonijiet minn pajjiżi terzi oħra, l-andament tal-esportazzjoni tal-industrija tal-Unjoni u l-iżvilupp tal-konsum tal-Unjoni, ma jidhrux li kienu tali li jkissru r-rabta kawżali stabbilita bejn l-importazzjonijiet soġġetti għal dumping u d-dannu mġarrab mill-industrija tal-Unjoni matul il-PI.
(153)
Fuq il-bażi tal-analiżi ta’ hawn fuq, li ddistingwiet sewwa u sseparat l-effetti tal-fatturi magħrufa kollha fuq is-sitwazzjoni tal-industrija tal-Unjoni mill-effetti dannużi tal-importazzjonijiet soġġetti għal dumping, ġie provviżorjament konkluż li l-importazzjonijiet mir-RPĊ u t-Tajlandja kkawżaw dannu materjali lill-industrija tal-Unjoni fis-sens tal-Artikolu 3(6) tar-Regolament bażiku.
G. L-INTERESS TAL-UNJONI
1. Kumment preliminari
(154)
Skont l-Artikolu 21 tar-Regolament bażiku, ġie eżaminat jekk, minkejja l-konklużjoni provviżorja dwar id-dumping dannuż, kinux jeżistu raġunijiet konvinċenti sabiex jiġi konkluż li ma kienx fl-interess tal-Unjoni li jiġu adottati miżuri antidumping provviżorji f’dan il-każ partikolari. Għal dan il-għan, u skont l-Artikolu 21(1) tar-Regolament bażiku, ġew ikkunsidrati fuq il-bażi tal-evidenza kollha ppreżentata, l-impatt probabbli tal-miżuri possibbli fuq il-partijiet kollha involuti kif ukoll il-konsegwenzi jekk ma jittiħdux miżuri.
2. L-Industrija tal-Unjoni
(155)
Il-produtturi magħrufa kollha tal-Unjoni jappoġġjaw l-impożizzjoni ta’ miżuri antidumping. Ta’ min ifakkar li l-biċċa l-kbira tal-indikaturi tad-dannu wrew xejra negattiva u li b’mod partikolari l-indikaturi tad-dannu relatati mal-produzzjoni u l-volumi tal-bejgħ u s-sehem mis-suq kif ukoll il-prestazzjoni finanzjarja tal-industrija tal-Unjoni bħal pereżempju l-profittabilità u r-redditu fuq l-investiment, kienu affettwati serjament.
(156)
Jekk jiġu imposti miżuri, huwa mistenni li t-tnaqqis fil-prezzijiet u t-telf tas-sehem mis-suq jittaffew u li l-prezzijiet tal-bejgħ tal-industrija tal-Unjoni jibdew jirkupraw u dan iwassal għal titjib sinifikanti tas-sitwazzjoni finanzjarja tal-industrija tal-Unjoni.
(157)
Min-naħa l-oħra, jekk ma jiġux imposti miżuri antidumping, ikun probabbli li d-deterjorament tas-suq tal-industrija u tas-sitwazzjoni finanzjarja tal-Unjoni jkompli. F’xenarju bħal dan, l-industrija tal-Unjoni tkompli titlef aktar sehem mis-suq, billi mhijiex kapaċi ssegwi l-prezzijiet tas-suq stabbiliti mill-importazzjonijiet soġġetti għal dumping miż-żewġ pajjiżi kkonċernati. L-effetti probabbli jinvolvu aktar tnaqqis fil-manifattura u l-għeluq tal-faċilitajiet tal-produzzjoni fl-Unjoni, li jirriżultaw f’telf sostanzjali ta’ impjiegi.
(158)
Fid-dawl tal-fatturi kollha msemmija hawn fuq, huwa provviżorjament konkluż li l-impożizzjoni ta’ miżuri antidumping tkun fl-interess tal-industrija tal-Unjoni.
3. L-importaturi
(159)
Kif indikat fil-premessa (31) hawn fuq, 32 importatur mhux relatat ikkooperaw fl-investigazzjoni, u l-importazzjonijiet tagħhom kien jammontaw għal madwar 45 % tal-importazzjonijiet totali miż-żewġ pajjiżi kkonċernati. B’mod ġenerali, l-importaturi huma kontra l-impożizzjoni ta’ miżuri antidumping. Madankollu, fil-biċċa l-kbira tal-każijiet, l-impatt tal-miżuri jidher li huwa limitat. F’ħafna każijiet, il-prodott ikkonċernat jammonta għal parti żgħira tan-negozju totali tal-importaturi. Barra minn hekk, xi importaturi diġà jixtru fittings malleabbli bil-kamin minn sorsi oħra, u l-importaturi li fil-preżent jixtru biss miż-żewġ pajjiżi kkonċernati jistgħu jibdlu wkoll għal sorsi oħra, inkluża l-industrija tal-Unjoni. Fuq dik il-bażi, huwa provviżorjament konkluż li l-impożizzjoni ta’ miżuri provviżorji mhux se jkollha effetti negattivi sostanzjali fuq l-interess tal-importaturi.
4. L-utenti
(160)
Kif indikat fil-premessa (18) hawn fuq, il-fittings malleabbli bil-kamin jintużaw prinċipalment fis-sistemi tal-gass, tal-ilma u tat-tisħin ta’ bini residenzjali u mhux residenzjali. Ġeneralment, l-utenti tal-fittings malleabbli bil-kamin huma l-plamers. L-ebda utent jew assoċjazzjoni tal-konsumaturi ma kkooperaw fl-investigazzjoni. Barra minn hekk, il-valur tal-fittings malleabbli bil-kamin jammonta biss għal parti żgħira mill-kost totali ta’ installazzjoni tal-gass, tal-ilma jew tat-tisħin. Fuq dik il-bażi, huwa provviżorjament konkluż li l-impożizzjoni ta’ miżuri provviżorji mhux se jkollha effetti negattivi sostanzjali fuq l-interess tal-utenti.
(161)
Kollox ma’ kollox, meta wieħed iqis l-impatt globali tal-miżuri antidumping, l-effetti pożittivi fuq l-industrija tal-Unjoni jidhru li jegħlbu b’mod ċar l-impatti negattivi potenzjali fuq il-gruppi ta’ interess l-oħrajn. Għalhekk, huwa provviżorjament konkluż li d-dazji antidumping ma jmorrux kontra l-interess tal-Unjoni.
5. Aspetti tal-kompetizzjoni
(162)
Il-partijiet interessati argumentaw li f’każ li jiġu introdotti miżuri antidumping, jista’ jiżviluppa duopolju fis-suq tal-Unjoni li jkun iddominat miż-żewġ ilmentaturi prinċipali ATUSA u GF. F’dan ir-rigward, l-ewwel għandu jiġi nnotat li s-sehem mis-suq preżenti ta’ dawn iż-żewġ gruppi huwa relattivament baxx, li jagħti lill-allegat "duopolju" sehem mis-suq pjuttost moderat ta’ madwar 30 %. Dan għandu jiġi mqabbel mas-sehem mis-suq taż-żewġ pajjiżi kkonċernati li jammonta għal 52,7 %, filwaqt li l-importazzjonijiet minn pajjiżi terzi oħra jirrappreżentaw ukoll sehem mis-suq ta’ 8,4 %. Il-produtturi l-oħra tal-Unjoni wkoll għandhom sehem mis-suq ta’ 7,5 %.
(163)
Barra minn hekk, l-għan tad-dazji antidumping mhuwiex li jipprojbixxu l-importazzjonijiet kollha, iżda li jerġgħu jintroduċu kundizzjonijiet ekwivalenti ta’ kompetizzjoni. Tajjeb li wieħed jinnota li l-miżuri preċedenti li kien hemm fis-seħħ bejn l-2000 u l-2005 ma waqqfux l-importazzjonijiet. Bil-kuntrarju, ir-RPĊ esportat kwantitajiet akbar fl-2002, l-2003 u l-2004 milli qabel l-impożizzjoni ta’ miżuri tad-dazju antidumping ta’ 49,4 %. Kollox ma’ kollox, il-preżenza ta’ numru sostanzjali bħal dan ta’ atturi fis-suq tal-Unjoni jindika li r-riskju ta’ duopolju antikompetittiv li jiddomina s-suq tal-Unjoni huwa baxx.
6. Konklużjoni dwar l-interess tal-Unjoni
(164)
Fid-dawl ta’ dan ta’ hawn fuq, ġie provviżorjament konkluż li b’mod ġenerali, fuq il-bażi tal-informazzjoni disponibbli rigward l-interess tal-Unjoni, ma jeżistux raġunijiet konvinċenti kontra l-impożizzjoni ta’ miżuri provviżorji fuq l-importazzjonijiet ta’ fittings malleabbli bil-kamin li joriġinaw fir-RPĊ u t-Tajlandja.
H. MIŻURI PROVVIŻORJI ANTIDUMPING
1. Livell ta’ eliminazzjoni tad-dannu
(165)
Fid-dawl tal-konklużjonijiet milħuqa fir-rigward tad-dumping, id-dannu, il-kawżalità u l-interess tal-Unjoni, għandhom jiġu imposti miżuri provviżorji sabiex jiġi evitat li jsir aktar dannu lill-industrija tal-Unjoni mill-importazzjonijiet soġġetti għal dumping miż-żewġ pajjiżi kkonċernati.
(166)
Sabiex jiġi stabbilit il-livell ta’ dawn il-miżuri, ġew ikkunsidrati l-marġni ta’ dumping misjuba u l-ammont ta’ dazju neċessarju sabiex jiġi eliminat id-dannu mġarrab mill-produtturi tal-Unjoni.
(167)
Fil-kalkolazzjoni tal-ammont ta’ dazju neċessarju sabiex jitneħħew l-effetti tad-dumping dannuż, ġie kkunsidrat li kwalunkwe miżura għandha tippermetti lill-produtturi tal-Unjoni li jkopru l-ispejjeż tagħhom tal-produzzjoni u li jiksbu profitt qabel it-taxxa li jista’ raġonevolment jinkiseb minn produttur ta’ dan it-tip fis-settur taħt kundizzjonijiet normali ta’ kompetizzjoni, jiġifieri fin-nuqqas ta’ importazzjonijiet soġġetti għal dumping, fuq il-bejgħ tal-prodott simli fl-Unjoni.
(168)
Fl-investigazzjoni preċedenti fir-rigward tal-istess prodott, dan il-profitt raġonevoli ġie stabbilit fil-livell ta’ 7 % (9). Billi l-produtturi tal-Unjoni fil-kampjun setgħu jiksbu profitt simili fil-bidu tal-perjodu kkunsidrat, m’hemm l-ebda indikazzjoni li dan il-marġini ta’ profitt m’għadux raġonevoli.
(169)
Fuq din il-bażi, ġie kkalkulat prezz mhux dannuż għall-produtturi tal-Unjoni tal-prodott simili. Il-prezz mhux dannuż inkiseb billi mal-prezz tal-produzzjoni ġie miżjud il-marġini ta’ profitt imsemmi hawn fuq ta’ 7 %.
(170)
Imbagħad, iż-żieda meħtieġa fil-prezz ġiet stabbilita fuq il-bażi ta’ tqabbil tal-prezz medju peżat tal-importazzjoni, mal-prezz medju peżat mhux dannuż tal-prodott simili mibjugħ mill-industrija tal-Unjoni fis-suq tal-Unjoni. Kwalunkwe differenza li tirriżulta minn dan it-tqabbil imbagħad ġiet espressa bħala perċentwal tal-valur CIP medju peżat tal-importazzjoni.
2. Miżuri provviżorji
(171)
Fid-dawl ta’ dan li ntqal hawn fuq, u skont l-Artikolu 7(2) tar-Regolament bażiku, huwa meqjus li għandhom jiġu imposti miżuri provviżorji antidumping fuq l-importazzjonijiet li joriġinaw mir-RPĊ u t-Tajlandja fil-livell tal-marġni aktar baxx ta’ dumping u ta’ dannu li nstab, skont ir-regola ta’ inqas dazju.
(172)
Minħabba r-rata għolja ta’ kooperazzjoni tal-produtturi esportaturi Ċiniżi u Tajlandiżi, id-dazju tal-kumpaniji l-oħrajn kollha għaż-żewġ pajjiżi ġie stabbilit fil-livell tal-ogħla dazju li għandu jiġi impost fuq il-kumpaniji, rispettivament, inklużi fil-kampjun jew li kienu qegħdin jikkooperaw fl-investigazzjoni minn pajjiż partikolari. Id-dazju tal-kumpaniji l-oħrajn kollha għandu jiġi applikat għal dawk il-kumpaniji li ma kinux ikkooperaw fl-investigazzjoni.
(173)
Għall-kumpaniji li kkooperaw u li mhumiex inklużi fil-kampjun elenkati fl-Anness, ir-rata tad-dazju provviżorju hija stabbilita fil-medja peżata tar-rati tal-kumpaniji fil-kampjun.
(174)
Ir-rati proposti tad-dazji provviżorji antidumping huma kif ġej:
Ir-Repubblika Popolari taċ-Ċina
Kumpanija
Marġni ta’ dumping
Marġni ta’ dannu
Rata tad-Dazju
Hebei Jianzhi Casting Group Ltd
67,8 %
136,5 %
67,8 %
Jinan Meide Casting Co., Ltd
39,3 %
122,4 %
39,3 %
Qingdao Madison Industrial Co., Ltd
32,1 %
128,4 %
32,1 %
Kumpaniji oħra li kkooperaw
42,3 %
124,7 %
42,3 %
Il-kumpaniji l-oħrajn kollha
67,8 %
It-Tajlandja
Kumpanija
Marġni ta’ dumping
Marġni ta’ dannu
Rata tad-Dazju
BIS Pipe Fitting Industry Co., Ltd
15,9 %
86,2 %
15,9 %
Siam Fittings Co., Ltd
50,7 %
39,7 %
39,7 %
Il-kumpaniji l-oħrajn kollha
39,7 %
(175)
Il-miżuri antidumping imsemmija hawn fuq huma provviżorjament stabbiliti f’forma ta’ dazji ad valorem.
(176)
Ir-rati tad-dazju antidumping tal-kumpaniji individwali speċifikati f’dan ir-Regolament ġew stabbiliti fuq il-bażi tas-sejbiet tal-investigazzjoni preżenti. Għalhekk, dawn jirriflettu s-sitwazzjoni li nstabet matul dik l-investigazzjoni fir-rigward ta’ dawn il-kumpaniji. Dawn ir-rati tad-dazju (b’kuntrast mad-dazju nazzjonali applikabbli għall-“kumpaniji l-oħrajn kollha”) huma għalhekk esklussivament applikabbli għall-importazzjonijiet tal-prodotti li joriġinaw mir-Repubblika Popolari taċ-Ċina u t-Tajlandja u mmanifatturati mill-kumpaniji u għalhekk mill-entitajiet legali speċifiċi msemmija. Il-prodotti impurtati mmanifatturati minn kwalunkwe kumpanija oħra mhux imsemmija speċifikament b’isimha fil-parti operattiva ta’ dan ir-Regolament, inklużi l-entitajiet relatati ma’ dawk imsemmija speċifikament, ma jistgħux jibbenefikaw minn dawn ir-rati u għandhom ikunu soġġetti għar-rata tad-dazju applikabbli għall-“kumpaniji l-oħrajn kollha”.
(177)
Kwalunkwe talba għall-applikazzjoni ta’ dawn ir-rati tad-dazju antidumping tal-kumpaniji individwali (eż. wara bidla fl-isem tal-entità jew wara l-istabbiliment ta’ entitajiet ġodda tal-produzzjoni jew tal-bejgħ) għandha tiġi indirizzata lill-Kummissjoni (10) mingħajr dewmien bl-informazzjoni kollha rilevanti, b’mod partikolari kwalunkwe modifika fl-attivitajiet tal-kumpanija marbuta mal-produzzjoni, il-bejgħ domestiku u għall-esportazzjoni assoċjat ma’, pereżempju, dik il-bidla fl-isem jew dik il-bidla fil-produzzjoni u fl-entitajiet tal-bejgħ. Jekk ikun xieraq, ir-Regolament se jiġi emendat kif meħtieġ billi tiġi aġġornata l-lista tal-kumpaniji li jibbenefikaw mir-rati tad-dazju individwali.
(178)
Sabiex jiġi żgurat infurzar xieraq tad-dazju antidumping, il-livell tad-dazju għall-kumpaniji l-oħrajn kollha għandu japplika mhux biss għall-produtturi esportaturi li ma kkooperawx, iżda wkoll għal dawk il-produtturi li ma kellhomx esportazzjonijiet lejn l-Unjoni matul il-PI.
(179)
Madankollu, fil-każ tat-Tajlandja, dawn il-kumpaniji tal-aħħar huma mistiedna, meta jissodisfaw ir-rekwiżiti tat-tieni paragrafu tal-Artikolu 11(4) tar-Regolament bażiku, sabiex jippreżentaw talba għal reviżjoni skont dak l-Artikolu sabiex is-sitwazzjoni tagħhom tiġi eżaminata individwalment.
I. DISPOŻIZZJONI FINALI
(180)
Fl-interess ta’ amministrazzjoni tajba, għandu jiġi stabbilit perjodu li fih il-partijiet interessati li jkunu identifikaw ruħhom fil-limitu ta’ żmien speċifikat fir-Regolament jistgħu jesprimu l-fehmiet tagħhom bil-miktub u jitolbu smigħ. Barra minn hekk, għandu jiġi ddikjarat li s-sejbiet li jikkonċernaw l-impożizzjoni ta’ dazju magħmula għall-finijiet ta’ dan ir-Regolament huma provviżorji u jista’ jkun li jkollhom jiġu kkunsidrati mill-ġdid għall-iskop ta’ kwalunkwe dazju definittiv,
ADOTTAT DAN IR-REGOLAMENT:
Artikolu 1
1. Għaldaqstant, qiegħed jiġi impost dazju antidumping provviżorju fuq l-importazzjonijiet ta’ fittings fonduti ta’ tubi jew pajpijiet bil-kamin, ta’ ħadid fondut malleabbli, li fil-preżent jaqgħu taħt il-kodiċi NM ex 7307 19 10 (kodiċi TARIC 7307191010) u li joriġinaw mir-Repubblika Popolari taċ-Ċina u t-Tajlandja.
2. Ir-rata tad-dazju provviżorju antidumping applikabbli għall-prezz nett ħieles fil-fruntiera tal-Unjoni, qabel id-dazju, tal-prodott deskritt fil-paragrafu 1 u mmanifatturat mill-kumpaniji elenkati hawn taħt, għandha tkun kif ġej:
Pajjiż
Kumpanija
Rata tad-Dazju
Kodiċi TARIC addizzjonali
Ir-Repubblika Popolari taċ-Ċina
Hebei Jianzhi Casting Group Ltd - Yutian County
67,8 %
B335
Jinan Meide Casting Co., Ltd - Jinan
39,3 %
B336
Qingdao Madison Industrial Co., Ltd -Qingdao
32,1 %
B337
Hebei XinJia Casting Co., Ltd - XuShui County
42,3 %
B338
Shijiazhuang Donghuan Malleable Iron Castings Co., Ltd - Xizhaotong Town
42,3 %
B339
Linyi Oriental Pipe Fittings Co., Ltd - Linyi City
42,3 %
B340
China Shanxi Taigu County Jingu Cast Co., Ltd. - Taigu County
42,3 %
B341
Yutian Yongli Casting Factory Co., Ltd - Yutian County
42,3 %
B342
Langfang Pannext Pipe Fitting Co., Ltd - LangFang, Hebei
42,3 %
B343
Tangshan Daocheng Casting Co., Ltd -Hongqiao Town, Yutian County
42,3 %
B344
Tangshan Fangyuan Malleable Steel Co., Ltd - Tangshan
42,3 %
B345
Taigu Tongde Casting Co., Ltd - Nanyang Village, Taigu
42,3 %
B346
Il-kumpaniji l-oħrajn kollha
67,8 %
B999
It-Tajlandja
BIS Pipe Fitting Industry Co., Ltd - Samutsakorn
15,9 %
B347
Siam Fittings Co., Ltd - Samutsakorn
39,7 %
B348
Il-kumpaniji l-oħrajn kollha
39,7 %
B999
3. Ir-rilaxx għaċ-ċirkolazzjoni libera fl-Unjoni, tal-prodott imsemmi fil-paragrafu 1, għandu jkun soġġett għall-forniment ta’ titolu ekwivalenti għall-ammont tad-dazju provviżorju.
4. Sakemm ma jkunx speċifikat mod ieħor, għandhom japplikaw id-dispożizzjonijiet fis-seħħ għad-dazji doganali.
Artikolu 2
Mingħajr preġudizzju għall-Artikolu 20 tar-Regolament tal-Kunsill (KE) Nru 1225/2009, il-partijiet interessati jistgħu jitolbu l-iżvelar tad-dettalji wara l-fatti u l-konsiderazzjonijiet essenzjali li fuq il-bażi tagħhom ġie adottat dan ir-Regolament, jippreżentaw il-fehmiet tagħhom bil-miktub u japplikaw għal smigħ orali mill-Kummissjoni fi żmien xahar mid-data tad-dħul fis-seħħ ta’ dan ir-Regolament.
Skont l-Artikolu 21(4) tar-Regolament (KE) Nru 1225/2009, il-partijiet ikkonċernati jistgħu jikkummentaw dwar l-applikazzjoni ta’ dan ir-Regolament fi żmien xahar mid-data tad-dħul fis-seħħ tiegħu.
Artikolu 3
Dan ir-Regolament għandu jidħol fis-seħħ fil-jum ta’ wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
L-Artikolu 1 ta’ dan ir-Regolament għandu japplika għal perjodu ta’ sitt xhur.
Dan ir-Regolament għandu jorbot fl-intier tiegħu u jkun applikabbli direttament fl-Istati Membri kollha
Magħmul fi Brussell, l-14 ta’ Novembru 2012.

Labels: 3
1
4
18